**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2021 ОНЫ 01 ДҮГЭЭР САРЫН 26-НЫ** **ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-6 |
| ***2.*** | ***Хуралдааны дэлгэрэнгүй тэмдэглэл:*** | 7-34 |
|  | ***1.* Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төсөл** /Улсын Их Хурлын гишүүн Г.Тэмүүлэн нарын гишүүд 2021.01.19-ний өдөр мэдүүлсэн, **анхны хэлэлцүүлэг**/ | 7-19 |
|  | ***2.* Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төсөл***/Засгийн газар 2021.01.21-ний өдөр өргөн мэдүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/* | 19-25 |
|  | ***3.*** “Коронавируст халдвар /КОВИД-19/-ын цар тахлаас үүдэлтэй амьдралын доройтол нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төсөл | 25-34 |

***Монгол Улсын Их Хурлын 2020 оны намрын ээлжит чуулганы***

***Төсвийн байнгын хорооны 2021 оны 01 дүгээр сарын 26-ны өдөр***

***/Мягмар гараг/-ийн хуралдааны товч тэмдэглэл***

Төсвийн байнгын хорооны дарга Б.Жавхлан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 16 цаг 18 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Г.Амартүвшин, С.Ганбаатар, Ц.Даваасүрэн, Л.Мөнхбаатар, Ш.Раднаасэд.*

***Нэг.*Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төсөл** /Улсын Их Хурлын гишүүн Г.Тэмүүлэн нарын гишүүд 2021.01.19-ний өдөр мэдүүлсэн, **анхны хэлэлцүүлэг**/

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Төсвийн байнгын хороо хариуцсан референт Г.Нарантуяа нар байлцав.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.24 дэх хэсэгт заасны дагуу хуулийн төсөл санаачлагч Улсын Их Хурлын гишүүн Г.Тэмүүлэн, Б.Пүрэвдорж нарын саналаар хуулийн төслийг нэгтгэн хэлэлцэхээр тогтов.

Хуулийн төслийн анхны хэлэлцүүлэгтэй холбогдуулан Улсын Их Хурлын гишүүн С.Амарсайханы тавьсан асуултад хуулийн төсөл санаачлагч, Улсын Их Хурлын гишүүн Г.Тэмүүлэн, Хөдөлмөр, нийгмийн хамгааллын сайд А.Ариунзаяа нар хариулж, тайлбар хийв.

Монгол Улсын Их Хурлын чуулганы хуралдааны дэгийн тухай хуулийн 36 дугаар зүйлийн 36.5-д заасны дагуу Засгийн газрын саналыг Хөдөлмөр, нийгмийн хамгааллын сайд А.Ариунзаяа танилцуулав.

Улсын Их Хурлын гишүүд Засгийн газрын саналыг сонслоо.

*Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

**Б.Жавхлан:** 1. Улсын Их Хурлын гишүүн С.Бямбацогт, Б.Пүрэвдорж, Г.Тэмүүлэн, С.Чинзориг нарын гаргасан, Улсын Их Хурлын гишүүн Г.Тэмүүлэн, С.Бямбацогт, С.Чинзориг болон Улсын Их Хурлын гишүүн Б.Пүрэвдоржоос тус тус өргөн мэдүүлсэн Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслүүдийг нэгтгэн нэг төсөл болгож Улсын Их Хурлын гишүүн Г.Тэмүүлэн, С.Бямбацогт, С.Чинзориг нарын өргөн мэдүүлсэн төслийг суурилан хэлэлцэх зүйтэй гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Б.Пүрэвдорж санал хэлэв.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

2.Улсын Их Хурлын гишүүн Б.Пүрэвдоржийн гаргасан, Төслийн 1 дүгээр зүйлийн 8 дугаар зүйлийн гэсний өмнө, 3 дугаар зүйлийн 3.1.3, 5.1 дэх хэсгийн “2020 онд мөрдүүлэхээр” гэснийг “2020-2022 онд мөрдүүлэхээр” гэж нэмэх гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ж.Батжаргал үг хэлэв.

Зөвшөөрсөн: 2

Татгалзсан: 11

Бүгд: 13

15.4 хувийн саналаар дэмжигдсэнгүй.

3.Улсын Их Хурлын гишүүн Б.Пүрэвдоржийн гаргасан, Төслийн 1 дүгээр зүйлийн “2022 оны 01 дүгээр сарын 01-ний” гэснийг “2022 оны 12 дугаар сарын 31-ний” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 3

Татгалзсан: 10

Бүгд: 13

23.1 хувийн саналаар дэмжигдсэнгүй.

4.Улсын Их Хурлын гишүүн Б.Пүрэвдоржийн гаргасан, Төсөлд доор дурдсан агуулгатай зүйл нэмэх:

“**2 дугаар зүйл.** Энэ хуулийг 2021 оны 01 дүгээр сарын 01-ний өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 1

Бүгд: 13

92.3 хувийн саналаар дэмжигдлээ.

5.Улсын Их Хурлын гишүүн Б.Пүрэвдоржийн гаргасан, Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн 7 дугаар зүйлийн 7.1.3 дахь заалтаас дараах өгүүлбэрийг хасах:

“7.1.3.хувиараа хөдөлмөр эрхлэгч бол хувь хүний орлогын албан татвар төлөгчөөр бүртгүүлсэн баримт.”

Дээрх саналтай холбогдуулан Улсын Их Хурлын гишүүн Б.Пүрэвдорж тайлбар хийв.

Байнгын хорооны дарга Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлийн 40.3.2, 40.3.3-т заасны дагуу дээрх саналаар санал хураалгах боломжгүй талаар танилцуулав.

Зарчмын зөрүүтэй саналын томьёоллоор санал хурааж дууслаа.

Байнгын хорооноос гарах санал, дүгнэлтийг Улсын Их Хурлын гишүүн Ц.Сандаг-Очир Улсын Их Хурлын чуулганы нэгдсэн хуралдаанд танилцуулахаар тогтов.

Уг асуудлыг 16 цаг 54 минутад хэлэлцэж дуусав.

***Хоёр.Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төсөл*** */Засгийн газар 2021.01.21-ний өдөр өргөн мэдүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайдын албан үүргийг түр орлон гүйцэтгэгч Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн газрын зөвлөх Д.Амаржаргал, Эрүүл мэндийн яамны Төрийн нарийн бичгийн дарга Я.Амаржаргал, Эрүүл мэндийн сайдын зөвлөх О.Чимэдсүрэн, Халдварт өвчин судлалын үндэсний төвийн Дархлаажуулалтын албаны дарга О.Дашпагма нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Төсвийн байнгын хороо хариуцсан референт Г.Нарантуяа нар байлцав.

Санхүүжилтийн хэлэлцээрийн төслийн талаар Сангийн сайдын албан үүргийг түр орлон гүйцэтгэгч Ч.Хүрэлбаатар танилцуулав.

Танилцуулгатай холбогдуулан Улсын Их Хурлын гишүүн Х.Баделхан, Б.Пүрэвдорж нарын тавьсан асуултад Сангийн сайдын албан үүргийг түр орлон гүйцэтгэгч Ч.Хүрэлбаатар хариулж, тайлбар хийв.

Улсын Их Хурлын гишүүн Х.Булгантуяа үг хэлэв.

**Б.Жавхлан:** Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төслийг зөвшилцөхийг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Батсуурь Аюулгүй байдлын байнгын хорооны хуралдаанд танилцуулахаар тогтов.

Уг асуудлыг 17 цаг 14 минутад хэлэлцэж дуусав.

***Гурав.“Коронавируст халдвар /КОВИД-19/-ын цар тахлаас үүдэлтэй амьдралын доройтол нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх С.Доржханд, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Төсвийн байнгын хороо хариуцсан референт Г.Нарантуяа нар байлцав.

Тогтоолын төслийн үзэл баримтлалын талаар Төсвийн байнгын хорооны дарга Б.Жавхлан танилцуулав.

Танилцуулгатай холбогдуулан Улсын Их Хурлын гишүүн С.Одонтуяагийн тавьсан асуултад Төсвийн байнгын хорооны дарга Б.Жавхлан хариулж, тайлбар хийв.

Улсын Их Хурлын гишүүн Ж.Батжаргал, Ц.Сандаг-Очир, Б.Пүрэвдорж, Х.Булгантуяа нар үг хэлэв.

**Б.Жавхлан:** Монгол Улсын Ерөнхийлөгчөөс өргөн мэдүүлсэн “Коронавируст халдвар /КОВИД-19/-ын цар тахлаас үүдэлтэй амьдралын доройтол, нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төсөлд эрх зүйн дүгнэлт гаргуулахыг дэмжье гэсэн санал хураалт явуулъя.

Зөвшөөрсөн: 4

Татгалзсан: 7

Бүгд: 11

36.4 хувийн саналаар дэмжигдсэнгүй.

Улсын Их Хурлын гишүүн Ж.Батжаргал, Ц.Сандаг-Очир нарын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Жавхлан:** Улсын Их Хурлын гишүүн Ж.Батжаргал, Ц.Сандаг-Очир нарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 6

Бүгд: 11

45.5 хувийн саналаар горимын санал дэмжигдсэнгүй.

Улсын Их Хурлын гишүүн Ж.Батжаргалын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Жавхлан:** Улсын Их Хурлын гишүүн Ж.Батжаргалын гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар горимын санал дэмжигдлээ.

**Б.Жавхлан:** Монгол Улсын Ерөнхийлөгчөөс өргөн мэдүүлсэн “Коронавируст халдвар /КОВИД-19/-ын цар тахлаас үүдэлтэй амьдралын доройтол, нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төсөлд эрх зүйн дүгнэлт гаргуулахыг дэмжье гэсэн санал хураалтыг дахин явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

Эрх зүйн дүгнэлт гаргуулах саналыг Улсын Их Хурлын Тамгын газарт албан бичгээр хүргүүлэхээр тогтов.

*Хуралдаан 01* цаг 23 минут *үргэлжилж, 19 гишүүнээс 14 гишүүн хүрэлцэн ирж, 73.7 хувийн ирцтэйгээр 17* цаг 41 минутад өндөрлөв.

**Тэмдэглэлтэй танилцсан:**

ТӨСВИЙН БАЙНГЫН ХОРООНЫ

ДАРГА Б.ЖАВХЛАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2021 ОНЫ 01 ДҮГЭЭР САРЫН 26-НЫ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Б.Жавхлан:** Байнгын хорооны эрхэм гишүүдийнхээ энэ өдрийн амгаланг айлтгая.

Байнгын хорооны өнөөдрийн хуралдаанд оролцож байгаа гишүүдийг танилцуулъя. Өнөөдөр хуралдаан танхимаар хуралдана.

Ажлын хэсгүүд цахимаар оролцож байгааг дуулгая. Өнөөдрийн хуралдаанд одоогийн байдлаар Улсын Их Хурлын гишүүн Болдын Жавхлан, Сайнбуянгийн Амарсайхан, Ганнибалын Амартүвшин, Цогт-Очирын Анандбазар, Хавдисламын Баделхан, Жигжидийн Батжаргал, Жамбын Батсуурь, Сайнхүүгийн Ганбаатар, Бөхчулууны Пүрэвдорж, Шатарбалын Раднаасэд. Чөлөөтэй юм байна шүү. Ш.Раднаасэд гишүүн чөлөөтэй. С.Ганбаатар гишүүн мөн чөлөөтэй. Цэндийн Сандаг-Очир, Ганзоригийн Тэмүүлэн, Баттогтохын Чойжилсүрэн гишүүд танхимаар оролцож байна.

Хуралдааны ирц 52.6 хувьд хүрч хуралдааныг эхлүүлэх ирц бүрдлээ.

Байнгын хорооны гишүүдийн олонх хүрэлцэн ирж Байнгын хорооны ирц 52.6 хувьтай бүрдсэн тул Төсвийн байнгын хорооны 2021 оны 01 дүгээр сарын 25-ны өдрийн хуралдаан нээснийг мэдэгдье.

Байнгын хорооны өнөөдрийн хуралдаанаар хэлэлцэх асуудлыг Та бүхэнд дуулгая.

Нэг. Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төсөл.

Улсын Их Хурлын гишүүн Ганзоригийн Тэмүүлэн нарийн 3 гишүүн 2021 оны 01 дүгээр сарын 19-ний өдөр өргөн мэдүүлсэн. Анхны хэлэлцүүлэг.

Хоёр. Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төсөл.

Улсын Их Хурлын гишүүн Б.Пүрэвдорж 2021 оны 01 дүгээр сарын 19-ний өдөр өргөн мэдүүлсэн. Анхны хэлэлцүүлэг.

Гуравдугаар асуудал. Монгол Улс, Олон улсын хөгжлийн ассоциаци хооронд Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт санхүүжилтийн хэлэлцээрийн төсөл.

Дөрөв. Бусад асуудал. Ийм дөрвөн асуудал өнөөдөр хэлэлцэнэ.

Хэлэлцэх асуудалдаа оръё.

***Нэг.*Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төсөл** /Улсын Их Хурлын гишүүн Г.Тэмүүлэн нарын 3 гишүүн 2021.01.19-ний өдөр мэдүүлсэн, **анхны хэлэлцүүлэг**/

Нэг. Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тодорхой хуулийн төслийн анхны хэлэлцүүлгийг хэлэлцэж эхэлнэ.

Монгол Улсын Их Хурлын чуулганы хуралдааны дэгийн тухай хуулийн 39.24 дэх хэсэгт нэг асуудлаар хоёр ба түүнээс дээш хуулийн төсөл өргөн мэдүүлсэн бөгөөд хууль санаачлагчид нь нэгтгэн хэлэлцэхийг зөвшөөрсөн бол Байнгын хороо тэдгээрийг анхны хэлэлцүүлгийн шатанд нэгтгэн нэг төсөл болгож Байнгын хорооны санал, дүгнэлтийн хамтаар хэрэв ийнхүү нэгтгэхийг зөвшөөрөөгүй бол тус тусад нь санал, дүгнэлт гаргаж нэгдсэн хуралдаанаар хэлэлцүүлнэ гэж заасан байдаг.

Дэгийн тухай хуулийн дагуу гишүүдээс энэ талаар санал авна. Хуулийн төслүүдийг нэгтгэн нэг төсөл болгон хэлэлцүүлэх саналыг хууль санаачлагч нар зөвшөөрч байна уу? Хууль санаачлагч Г.Тэмүүлэн гишүүн болон Б.Пүрэвдорж гишүүд энэ талаар хариулт өгнө үү. Г.Тэмүүлэн гишүүний микрофоныг нээе.

**Г.Тэмүүлэн:** Малчин болон хувиараа хөдөлмөр эрхлэгчийн хоёр хуулийн төслийг гишүүдийн зүгээс санаачилсан.

Тэгээд миний хувьд, хууль санаачлагчийн хувьд Б.Пүрэвдорж гишүүний санаачилсан хуультай нэгтгээд нийлүүлээд хэлэлцүүлгийг нь хийгээд эцэслээд явахад татгалзах зүйл байхгүй. Дэмжиж байна.

**Б.Жавхлан:** Б.Пүрэвдорж гишүүний микрофоныг нээе.

**Б.Пүрэвдорж:** Малчин, хувиараа хөдөлмөр эрхлэгчийн нийгмийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төсөл зарчмын хувьд Г.Тэмүүлэн гишүүний төсөлтэй яг ижил байгаа.

Тэгэхдээ бид хоёрын хууль дээр нэг том ялгаа бий. Энэ миний хууль үндсэндээ өнөөдрөөс эхлээд 2022 оны 12 сарын 31-н хүртэл байгаа. Өөрөөр хэлбэл 2 жилийн хугацаанд үйлчлэх.

Г.Тэмүүлэн гишүүний хууль өнөөдрөөс эхлээд энэ оны эцэс хүртэл үйлчлэхээр ийм заалттай байгаа. Тэгэхээр энэ заалтаа гишүүд хамтарч нэгтгэж, хэлэлцэж байгаад хэлэлцүүлгийн явцдаа олонхын саналаар шийдээд явсан нь зүйтэй гэж үзэж байгаа учраас би энэ хуулийг нэгтгэж хэлэлцэхийг дэмжиж байна.

**Б.Жавхлан:** Баярлалаа. Хууль санаачлагч гишүүд маань хоёр хуулийг нэгтгэн хэлэлцэхийг зөвшөөрлөө.

Ингээд дэгийн тухай хуулийн дагуу хоёр хуулийг цаашид нэгтгэж хэлэлцээд явах нь.

Хоёр гишүүнээс саналыг авч дууслаа.

Хуулийн төсөлтэй холбогдуулан асуулт асуух гишүүд байна уу? Алга байна. Асуулт байгаа юм уу? С.Амарсайхан гишүүнээ тасаллаа. С.Амарсайхан гишүүний микрофоныг өгье.

**С.Амарсайхан:** Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай Г.Тэмүүлэн гишүүн, Б.Пүрэвдорж гишүүн хоёрын гаргасан санаачилга, энэ хуулийн төслийг дэмжиж байгаа. Хэлэлцэх нь зүйтэй гэж. Нэгдүгээрт. Хоёрдугаарт, хэд хэдэн асуулт байна.

Ер нь 2017 онд батлагдаж, дараа нь 2019 онд дахин шинэчилсэн найруулга хийгдэж, 2021 оны 01 сараар дуусгавар болсон.

Хэчнээн иргэн хувиараа хөдөлмөр эрхлэгч малчид, аж ахуй эрхлэгчид энэ өнгөрсөн хугацаанд батлагдсан хуульд хамрагдах байснаас хэд нь хамрагдсан бэ?

Одоо өнөөдрийн байдлаар хэчнээн иргэн малчин, хувиараа хөдөлмөр эрхлэгчид хамрагдах судалгаа, тооцоо байна вэ?

Үүнтэй холбогдуулаад бас олон асуудлууд байдгийг Та бүхэн маань мэдэж байгаа. Энэ хууль батлагддаг. Хуулийг сурталчлан таниулах, иргэдийг мэдээллээр хангах, тэгээд энэ төрөөс баталсан хууль тогтоомжийн хүрээнд тэтгэвэр, даатгалын эрхээ эдлэх тэр боломжийг олгоход энэ хуулийг сурталчлах асуудал хамгийн чухал байдаг.

Миний ойлгож байгаагаар өнгөрсөн хугацаанд хууль хангалттай сурталчлагдаагүй гэж бодож байгаа. Өчнөөн олон иргэд хамрагдах, учраа олохгүй, мэдээлэл байхгүй, хэнд яаж хандахаа ойлгохгүй байсаар байгаад орхигдсон, хаягдсан учраас дахин хуулийн төслийг өргөн барьж байна гэж ойлгож байгаа.

Тэгэхээр хугацаа 2021 оны 12 сарын 01, 2022 оны 12 сарын 01 гэж хоёр өөр янзаар орж ирж байгаа юм байна. Энэ хугацааг нэг мөр 3 жил болгоод дахин дахин асуудал оруулаад байхгүйгээр. Энэ хугацаанд нийт иргэдээ хамруулах асуудал дээр ер нь хууль санаачлагчид ямар байр суурьтай байгаа вэ?

Эцэст нь, ер нь аж ахуйн байгууллагуудад ажилладаг ажилтан албан хаагчид ч гэсэн заримдаа нөгөө хөдөлмөрийн дэвтрээ нийгмийн даатгалаа бөглүүлж чадаагүй орхичихсон, хаягдсан явдаг. Тэгээд байгууллагаараа дамжуулаад нөхөн төлүүлэх, төлөх, дахиад нийгмийн даатгалын шимтгэлээ төлөх, тэтгэврийн санд хамрагдах боломжоо эрэлхийлэхээр бас болохгүй гэдэг асуудал байдаг.

Тэгээд тэр дээр ямар зохицуулалт орж байгаа вэ? Энэ зөвхөн хувиараа бизнес эрхлэгчид аж ахуй гэж байгаа юм уу? Эсвэл тухайн байгууллага, төрийн байгууллагад ч бай тийм тохиолдол олон байдаг шүү дээ. Орхигдсон хаягдсан байдаг. Тэгээд тэр байгууллагаараа нийгмийн даатгалаа шимтгэлээ нөхөөд, төлүүлээд явах сонирхолтой иргэд байдаг.

Тэгэхээр энэ талын ямар заалт байна. Энэ бүхэн дээр нэг хариулт өгөөч гэсэн асуултууд байна.

**Б.Жавхлан:** Хоёр хуулиар нэгтгэж хэлэлцэж байгаа учраас гишүүдийн асуултад хэн нь хариулах вэ? Г.Тэмүүлэн гишүүн.

**Г.Тэмүүлэн:** С.Амарсайхан гишүүний асуултад хариулъя.

Тэгэхээр бид бүгдийн хувьд энэ хуулийг оруулж ирж байгаа гол үндсэн шалтгаан суурь асуудал маань бол өнгөрсөн 2020 оны 01 сарын 01-нээс 2021 оны 01 сарын 01 хүртэлх жилийн хугацаанд хуулийн хэрэгжилт хангалтгүй байсан.

Хуулийн хэрэгжилт хангалтгүй байгаагийн үндсэн суурь нэг шалтгаан нь бид хуулийг сурталчлан таниулах ажил хангалттай хийгдээгүй. Төр захиргааны байгууллагуудаас энэ дээр анхаарч ажиллаагүй асуудал байгаа. Гэхдээ хамгийн том шалтгаан нь цар тахлын нөлөөлөл буюу энэ хууль хэрэгжсэн 12 сарын хугацааны 9 сар нь хатуу чанга дэглэмтэй, ерөнхийдөө хорио цээрийн дэглэмтэй, бизнесийн үйл ажиллагаанууд доголдсон, хувиараа бизнес эрхлэгчдийн орлого нь муудсан.

Малчдын хувьд малын гаралтай түүхий эд, бүтээгдэхүүний үнэ махнаас бусад арьс шир, ноос ноолуур ч гэдэг юм уу бүх түүхий эдийн үнэ доод тал нь 20-иос 30 хувийн уналттай байсан. Амьжиргаа, орлого нь доошилсон.

Тэгэхээр энэ үүднээсээ нөхөн төлөлтөд хамрагдах, төлбөрөө төлөх гэдэг юм уу, энэ боломж бололцоо дутуу байсан.

Ерөнхий хууль одоо ингээд батлагдаад гарснаараа миний боловсруулсан хуулиар 2022 оны 01 сарын 01 буюу нэг жилийн хугацаанд дахин нөхөн төлөлтийн хугацааг сунгаж өгье, хойшлуулж өгье гэсэн саналыг гаргаж байгаа.

Ингэснээрээ бидний хувьд ямар хэмжээний хүмүүс хамрагдах боломж бололцоо байна вэ гэдэг тооцооллыг бас хийж үзсэн. Үүнийг хийж үзэхдээ энэ 2020 оны ерөнхий хуучин төсөвлөж, төлөөлж байсан тооцоолол дээрээс үзээд бодит гүйцэтгэл нь хэд гарсан. Тэр дээр үндэслэж тооцооллыг гаргасан.

2020 оныг дуустал хэдэн хүн хамрагдах байсан юм бэ гэдэг асуудал нь нийт 88 мянган хүн хамрагдана гэж бид тооцоолж байсан. 88 мянган хүн. Үүнээс 2020 оны орлогын гүйцэтгэл ч гэдэг юм уу, хамрагдсан хүнийх нь тоог нь аваад үзэхээр 17 мянган хүн хамрагдсан буюу өмнөх төлөвлөгөөнөөс 20-хон хувиар гүйцэтгэл биелсэн байна гэдгийг харж байгаа.

Үүнд одоо юу гэдэг юм, орлогын төлөвлөгөө ч гэдэг юм уу, нөхөн төлсөн нийт дүн нь ойролцоогоор 133 мянга байна гэж харж байсан бол энэ дүн 36 тэрбум төгрөг болсон гэсэн ийм тооцоолол гарч ирж байгаа.

Үүн дээрээс үндэслээд ерөнхийдөө дундажлаад 2022 оны 01 сарын 01-н хүртэл гээд үзэх юм бол ойролцоогоор дахиад 10 мянгаас 20 мянга орчим хүн хамрагдах. Гэхдээ бид зөвхөн одоо юу гэдэг юм, хамгийн багаар тооцоход 10 мянга. Хуулийг сурталчлах, иргэдийг хамруулах ч гэдэг юм уу энэ ажлуудыг хийснээр магадгүй 20-иос 30 мянган хүнийг хамруулах боломж бололцоо бүрдэнэ гэдэг төсөөлөл, тооцооллыг хийсэн.

Хуульд хамрагдаж чадахгүй байгаагийн бас нэг шалтгаан нь зарим нэг амьжиргаа, орлого доогуур байсан. Ер нь иргэд хэлж байгаа. Энэ 10 жилийн хугацаатай төлж чадаагүй иргэд 5 сая төгрөг төлөх гээд байна гэж байгаа.

Тэгэхээр шимтгэлийг нь нөхөн төлөх төлбөрийн ачаалал дарамт их байна гэдэг асуудлыг ярьж байгаа.

Тэгэхээр бид үүнийг бас ер нь яах вэ. Энэ хууль дээр тусгагдаагүй. Тэр асуудал бол энэ нийгмийн даатгалын шимтгэл нөхөн төлүүлэх журам гээд Засгийн газрын 2019 онд баталсан 483 дугаар журам байдаг. Энэ журмыг бид ер нь анхаарч үзмээр юм билээ.

Хэсэгчилж гэдэг юм уу, тухайн ондоо багтааж гэдэг юм уу, энэ асуудлыг манай холбогдох яам болоод ерөнхий газрынх нь судалж үзмээр юм байна.

Хувиараа бизнес эрхлэгч нар дээр хүндрэл гарч байгаа. Энэ хуульд хамгийн сайн харагдсан нь малчид байгаа. Хувиараа бизнес эрхлэгч нар энэ хуулийн хамрагдалтад хамрагдах хамралдалт муу байгаад байгаа юм. Энэ юу вэ гэхээр тухайн хамрагдахын тулд тавьж байгаа нэг шаардлага нь хувь хүний орлогын албан татварыг төлсөн байх гэдэг юм уу, эсвэл татварыг хувиараа хөдөлмөр эрхлэгч гэдгээ нотлох. Тэрийгээ бүртгүүлээд. Түүнийхээ дараа хамаарагдах шаардлагыг тавиад байгаа.

Үнэхээр тэр хүнийг бид…/минут дуусав/

**Б.Жавхлан:** С.Амарсайхан гишүүн тодруулга 1 минут.

**С.Амарсайхан:** Тэгэхээр хамгийн гол нь байгууллага, аж ахуйн нэгжид ажиллаж байгаа хэдий ч, ажиллаж байсан хэрнээ орхигдчихсон иргэд олон байдаг. Тэр хүмүүс яг энд хамрагдах уу? Тухайн байгууллагаараа дамжуулаад гэж байгаа юм. Тэгээд үүнийг тодруулаад өгчих нь зүйтэй байх гэж.

Хоёрт. Гадаадад хөдөлмөр эрхэлж байгаа манай олон зуун мянган иргэд бий. Гадаадад төрөл бүрийн ажил хөдөлмөр эрхэлдэг. Ар гэр лүүгээ цалин хөлсөө явуулдаг. Олон жилээр тогтвортой ажиллаж байгаа. Эх орондоо ирэх сонирхолтой. Үүндээ тэтгэвэр, нийгмийн даатгалдаа хамрагдах бас боломжтой.

Гэхдээ энэ дээр албан ёсны ямар зохион байгуулалт байгаа вэ? Зүгээр яах вэ, иргэд хувиараа төлөөд явахад гадаад дотоодод байна уу, хэн ч байсан хамрагдаад явах нь ойлгомжтой гэж үзэж байгаа.

Гэхдээ тусгайлсан тийм ямар ажлууд хийгдэж байна? Тийм албан ёсоор нийгмийн даатгалын шимтгэлээ төлж байгаа асуудлууд байгаа юу, үгүй юу? Үүнийг тодруулж өгөөч.

**Б.Жавхлан:** Хууль санаачлагч хоёр гишүүдээс хэн нь хариулах вэ? Б.Пүрэвдорж гишүүн хариулах уу? Г.Тэмүүлэн гишүүн.

**Г.Тэмүүлэн:** Хуулийн хэрэгжилттэй холбоотой үүссэн. Ер нь иргэдээс ирж байгаа санал, хүсэлт, гомдолтой холбоотой асуудлыг С.Амарсайхан гишүүн хөндөж ярьж байна.

Зарчмын хувьд бид энэ асуудлыг судалж дараа дараа даа анхаарч үзэх ёстой асуудал.

Ер нь гадаадад ажил хөдөлмөр эрхэлж байгаа ч гэдэг юм уу, гадаадад байгаа, нийгмийн даатгалын шимтгэл нь хоцролттой байгаа иргэд өнөөгийн мөрдөгдөж байгаа хууль тогтоомжийн хүрээнд боломжгүй гэж үзэж байгаа. Энэ дээр нарийн тодорхой тайлбар мэдээллийг А.Ариунзаяа сайд онлайнаар оролцож байгаа. Та тайлбар мэдээлэл өгнө биз. Хэрэглэгчдийн хувьд.

Аж ахуйн нэгж, байгууллагуудад ажиллаж байсан, өнөөдөр ямар нэг байдлаар орхигдсон, хамрагдаж чадахгүй байгаа иргэд байгаа. Үүнийг яамны зүгээс тодорхой тайлбар мэдээллийг хэрэглэгчидтэй холбогдуулаад…/минут дуусав/

**Б.Жавхлан:** Хариулт хангалттай юу? А.Ариунзаяа сайд нэмэлт мэдээлэл өгөх үү. Цахимаар оролцож байгаа А.Ариунзаяа сайдын камерыг өгсөн байна. Микрофоныг нь нээж өгнө үү.

**А.Ариунзаяа:** Байнгын хорооны гишүүд, Байнгын хорооны даргад энэ өдрийн мэндийг хүргэе.

Малчин, хувиараа хөдөлмөр эрхлэгчдийн нийгмийн даатгалын шимтгэлийг нөхөн төлөх хуультай холбоотойгоор одоо гадаадад байгаа, тухайн үедээ Монгол Улсад татвараа төлж байсан, татвараа төлсөн нь нотлогдож байгаа бол энэ хуульд хамрагдах боломжтой.

Харин аж ахуйн нэгж, байгууллагад ажиллаж байсан бол хувиараа хөдөлмөр эрхлэгчдийн тоонд орохгүй. Тийм учраас энэ хуульд хамрагдах боломжгүй.

Мөн тухайн үед гадаадад байгаа хүмүүс, мал эзэмшдэг малчин байсан бол тухайн баг, сум, хорооны Засаг даргын тодорхойлолтоор мал тооллогын “А” дансаар тухайн малчин гэдэг нь нотлогдоод, тэгээд нөхөн төлөлтийн хуульд хамрагдах боломжтой.

Одоогийн байдлаар бид сайн дурын даатгалын гэрээг гадаадад байгаа монголчуудад онлайнаар шууд гэрээгээ байгуулах, төлбөрөө төлөх боломжийг нь бүрдүүлж ажилласан болно. Баярлалаа.

**Б.Жавхлан:** Гишүүд асуулт асууж, хариулт авч дууслаа.

А.Ариунзаяа гишүүн ээ. Анхааралтай байж байгаарай.

Монгол Улсын Их Хурлын чуулганы хуралдааны дэгийн тухай хуулийн 36.5-д заасны дагуу хуулийн төслийг баталснаар улсын төсвийн орлогын хэмжээ буурах, зарлагын хэмжээ нэмэгдэхээр байвал энэ тухай Засгийн газрын саналыг заавал сонсоно гэсэн хуулийн заалт байгаа.

Мөн 2020 оны 12 дугаар сарын 03-ны өдрийн Монгол Улсын Их Хурлын 36 дугаар тоот тогтоолын 5 дугаар заалт дээр Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн хэрэгжилтийн хугацааг хойшлуулах асуудлыг судалж, санал боловсруулан Улсын Их Хуралд танилцуулна гэж мөн ийм үүргүүд өгсөн байгаа.

Хуулийн үүрэг болон тогтоолоор өгсөн үүргийн дагуу өнөөдрийн Байнгын хорооны хуралдаан дээр Засгийн газрын саналыг чиглэл хариуцсан Хөдөлмөр, нийгмийн хамгааллын сайд А.Ариунзаяа сонсгоно.

А.Ариунзаяа сайдын камер, микрофоныг өгье.

**А.Ариунзаяа:** Байнгын хорооны даргын чиглэл болгосны дагуу мэдээлэл өгье.

Улсын Их Хурлын тогтоолоор манай яаманд Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн хэрэгжилтийн хугацааг нь хойшлуулах асуудлыг судалж оруулж ирнэ үү гэсэн чиглэлийг өгсөн.

Энэ чиглэлийн дагуу бид тухайн хуулийн нэмэлт, өөрчлөлтийн саналыг явдаг шугамаар нь яамдаас санал авах, үзэл баримтлалаа батлуулах зэрэг ажлуудыг эхлүүлж явуулсан.

Энэ хугацаанд Хууль зүйн яамнаас тухайн хуулийн хэрэгжилтийн хугацаа нь тулчихсан, дуусчихсан байгаа учраас шинээр хууль боловсруулах шаардлагатай гэсэн саналыг ирүүлсэн учраас бид шинээр хууль боловсруулаад саяхан түрүүчийн долоо хоногт Засгаар батлуулаад Улсын Их Хуралд өргөн мэдүүлэхэд бэлэн болсон байгаа.

Гэвч манай Г.Тэмүүлэн, Б.Пүрэвдорж, С.Чинзориг гишүүд нарын өргөн барьсан байгаа хууль нь яг адилхан агуулгатай байгаа учраас бид зарчмын хувьд дэмжээд явж байгаа.

Нөгөө талаас төсвийн ачааллын хувьд өнгөрсөн онд 17 мянга 677 хүн нийгмийн даатгалын шимтгэлээ нөхөн төлсөн. Үүнд 36 тэрбум төгрөг хуримтлагдсан байна.

Эдгээр 17.6 мянган хүнээс 8.3 мянга нь шууд тэтгэврээ тогтоолгоод тухайн хүмүүст 15.8 тэрбум төгрөг тэтгэвэр шууд олгогдоод явсан болно.

Энэ ачаалал нь жил бүр нэмэгдээд явна. 2021 оны хувьд бид хуулийнхаа төлөвлөгөөнд 14 мянган хүн хамрагдана гэсэн тооцооллыг боловсруулсан. Энэ 14 мянган хүн 27.3 тэрбум төгрөг төвлөрүүлэх юм байна гэсэн тооцооллыг гаргаад. Эдгээр 14 мянган хүнээс 4 мянга орчим хувь нь шууд тэтгэвэр тогтоолгохоор байна. Эдгээрт 15.7 тэрбум төгрөг тэтгэврийн олголт хийгдэх нь гэсэн тооцооллыг гаргасан.

Орлого, зарлага, тэнцлийн хувьд авч үзэх юм бол тэнцэл нь мэдээж эерэг байгаа. Гэхдээ энэ чинь зөвхөн нэг жил биш, цаашдаа өсөн нэмэгдэх зарчмаар явагдах учраас алсдаа санд маш их өндөр ачааллыг үүсгэнэ гэсэн тооцооллыг гаргаж байгаа болно. Баярлалаа.

**Б.Жавхлан:** А.Ариунзаяа сайдад баярлалаа.

Засгийн газар энэ хоёр хуулийг дэмжиж байгаа юм байна гэж мэдээлэл өглөө. Ингээд хуулийнхаа хэрэгжилтийн дагуу бид албан ёсоор сонсчхож байгаа учраас ямар ч эргэлзээгүй боллоо.

Тэгэхдээ нэг иймэрхүү зохицуулалтууд хийх нь ээ. Ямар ч байсан хоёр гишүүнээс өргөн барьсан хууль нь түрүүлж өмнө нь ингээд хэлэлцэгдэж байгаа учраас энэ хууль дээрээ суурилаад энэ асуудлаа явуулчихъя.

Засгийн газраас оруулж ирж байгаа яг ижил утгатай хуулийг хүлээж авах эсэхийг Их Хурлын дарга болон Тамгын газар дээрээс шийднэ биз.

Энэ хуулийн хувьд хэрэгжих хугацаа нь дууссан боловч хууль өөрөө хүчин төгөлдөр байгаа. Хууль хүчин төгөлдөр байгаа учраас ингээд үргэлжлүүлээд сунгаад явж болно гэсэн ийм утга бүхий чиглэлийг Улсын Их Хурлын дарга өгсөн учраас ингээд ямар ч асуудал гарахгүй нь гэж ойлгож байгаа.

Ингээд Засгийн газрын саналыг сонсчихлоо.

Хуулийн төсөлтэй холбогдуулан зарчмын зөрүүтэй санал гаргах гишүүд байна уу? Энд мөн цаасаар урьдчилж ирүүлсэн зарчмын зөрүүтэй саналууд байгаа. Танхимаас шинээр гаргах зарчмын зөрүүтэй саналууд байна уу? Алга байна.

Тэгэхээр урьдчилж ирүүлсэн зарчмын зөрүүтэй саналуудыг уншиж танилцуулъя.

Малчин, хувираа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

1.Улсын Их Хурлын гишүүн Г.Тэмүүлэн, С.Бямбацогт, С.Чинзориг болон Улсын Их Хурлын гишүүн Б.Пүрэвдоржоос тус тус өргөн мэдүүлсэн Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслүүдийг нэгтгэн нэг төсөл болгож Улсын Их Хурлын гишүүн Г.Тэмүүлэн, С.Бямбацогт, С.Чинзориг нарын өргөн мэдүүлсэн төслийг суурилан хэлэлцье.

Санал гаргасан Улсын Их Хурлын гишүүн С.Бямбацогт, Б.Пүрэвдорж, Г.Тэмүүлэн, С.Чинзориг.

Ингээд бүгд гарын үсэг зураад ирүүлсэн байна.

Б.Пүрэвдорж гишүүн санал хэлнэ. Б.Пүрэвдорж гишүүний микрофоныг нээж өгье. Асуулт байхгүй шүү.

**Б.Пүрэвдорж:** Би зарчмын өөр саналтай байгаа. Өөрөөр хэлбэл миний өргөн барьсан хууль 12 сарын 09-ний өдөр өргөн барьсан.

Тэгээд Засгийн газрынхаа санал авах хугацаагаа бүрэн дуусгаад Их Хурлын дэгийн тухай хуулийн дагуу бүрэн шаардлагаа хангаад ороод ирсэн байгаа. Өөрөөр хэлбэл цаг хугацааны хувьд түрүүлж өргөн баригдсан. Дээрээс нь бүх шаардлагаа хангаад ороод ирсэн байгаа.

Г.Тэмүүлэн нарын гишүүдийн өргөн барьсан хууль 01 сарын 07-ны өдөр өргөн барьсан. Тийм учраас хуулийг хэлэлцэхдээ миний хуулийг суурилж хэлэлцэх ёстой гэдэг зарчмыг барьж байгаа. Нэгдүгээрт.

Хоёрдугаарт, миний өргөн барьсан хууль дээр 2022 оны 12 сарын 31 буюу илүү иргэдэд боломж олгох хувилбар явж байгаа учраас миний хуулийг суурилж хэлэлцэх ёстой гэсэн байр суурьтай байна.

**Б.Жавхлан:** Ойлголоо. Б.Пүрэвдорж гишүүний саналыг сонслоо.

Тэгэхээр зарчмын зөрүүтэй саналын томьёоллоор санал хураана. Энэ нь хэрвээ дэмжигдэх юм бол томьёоллоороо явна. Дэмжигдэхгүй бол Б.Пүрэвдорж гишүүний өргөн барьсан төслөөр суурилна гэж шийдвэр гаргах нь. Санал хураалт.

13 гишүүн санал хураалтад оролцож, 7 гишүүн дэмжиж, 53.8 хувиар зарчмын зөрүүтэй саналын томьёолол дэмжигдлээ.

Дараагийн саналын томьёолол.

Үүнийгээ шийдчихэж байгаа учраас Б.Пүрэвдорж гишүүний өргөн барьсан хуулиас Г.Тэмүүлэн гишүүний хуультай зөрүүтэй байгаа заалт, зүйлүүдийг зарчмын зөрүүтэй санал болгож хуулийг нэгтгэх ийм зарчмын зөрүүтэй саналын томьёоллуудыг уншиж танилцуулна.

Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

1.Төслийн 1 дүгээр зүйлийн 8 дугаар зүйлийн гэсний өмнө, 3 дугаар зүйлийн 3.1.3, 5.1 дэх хэсгийн “2020 онд мөрдүүлэхээр” гэснийг “2020-2022 онд мөрдүүлэхээр” гэж нэмэх.

Санал гаргасан Улсын Их Хурлын гишүүн Б.Пүрэвдорж.

Ж.Батжаргал гишүүн ээ. Одоо зарчмын зөрүүтэй санал бол байхгүй. Асуулт байвал зарчмын зөрүүтэй санал гаргасан гишүүн нь өөрөө тайлбар хэлнэ. Анхны хэлэлцүүлгийн горимд дэг нь тийм юм. Асуулт байна уу?

Ж.Батжаргал гишүүний микрофон.

**Ж.Батжаргал:** Гишүүдийн өргөн барьсан хуулийн төслийг дэмжиж байгаа.

Тэгэхдээ энэ яригдаж байгаа асуудал дээр бид бодмоор хоёр зүйл байгаад байгаа. Бид 1990 онд ардчилал, зах зээлийн харилцаанд шилжсэн. Тэгэхээр түүнээс хойших хугацаа хөөхөөр зэрэг хамгийн өнөө албан бус секторт явж байсан он жилүүд давхцаж байгаа учраас энэ хүрээ хязгаар чинь болж өгөхгүй байгаад байгаа юм биш үү гэдэг юм байгаа юм. Нэг.

Хоёр дахь зүйл нь, бид 1960 оноос хойш төрсөн улсууддаа шимтгэл төлөгчийн нэрийн данстай. Тэгэхээр үндсэндээ бараг энэ оноос эхлээд тэтгэвэр тэтгэмжид гарч байгаа улсууд тэр нэрийн дансны үлдэгдлийнхээ хэмжээнээс тэтгэврийн олголтын асуудал бараг эхлэх гэж байгаа байхгүй юу.

Тэгэхээр энэ дээр ямар бодлого байгаа юм бэ? Үүнийг яаж манай өргөн барьсан энэ хууль дотор зохицуулж оруулж ирсэн юм бэ гэдэг асуудал байгаад байгаа юм.

**Б.Жавхлан:** Ж.Батжаргал гишүүн ээ. Өнөөдөр хэлэлцэж байгаа асуудалтай наадах чинь холбоогүй. Хууль өргөн барьж байхад хэлэлцэх эсэх дээр та үүнийгээ асуухгүй яасан юм бэ.

Одоо хэлэлцэх эсэхээ шийдчихсэн. Одоо тэгээд зарчмын зөрүүтэй саналын томьёоллууд дээр л явж байгаа шүү дээ. Тийм. Тэгэхээр наад асуулт чинь шууд үүнтэй холбоогүй учраас болохгүй болчхоод байна.

**Ж.Батжаргал:** Үгүй ээ, үгүй. Харин би үүнтэй чинь уялдуулаад.

**Б.Жавхлан:** Тэгэхээр Б.Пүрэвдорж гишүүн үүнийгээ та нэг тайлбарлах уу? Энэ чинь бол нөгөө нөхөн төлүүлэх, хөдөлмөрийн хөлсний доод хэмжээний мөрдөх хугацааны асуудал шүү дээ.

Түүнээс нөхөн төлбөрийн олох хугацаа биш шүү. 2021, 2022 биш байхгүй юу. Энэ дээрээ тайлбар хэлэх үү?

Зарчмын зөрүүтэй саналын томьёоллыг танилцуулчихсан байгаа. Санал хураалт.

Санал хураалтад 13 гишүүн оролцож, 2 гишүүн дэмжиж, 15.4 хувиар уг санал дэмжигдсэнгүй.

Дараагийн зарчмын зөрүүтэй саналын томьёоллыг уншиж танилцуулъя.

2.Төслийн 1 дүгээр зүйлийн “2022 оны 01 дүгээр сарын 01-ний” гэснийг “2022 оны 12 дугаар сарын 31-ний” гэж өөрчлөх.

Санал гаргасан Улсын Их Хурлын гишүүн Б.Пүрэвдорж. Санал хураалт.

Санал хураалтад 13 гишүүн оролцож, 3 гишүүн дэмжиж, 23.1 хувиар уг саналын томьёолол дэмжигдсэнгүй.

Дараагийн зарчмын зөрөөтэй саналын томьёолол.

3.Төсөлд доор дурдсан агуулгатай хоёр зүйл, заалт нэмэх:

“**2 дугаар зүйл.** Энэ хуулийг 2021 оны 01 дүгээр сарын 01-ний өдрөөс эхлэн дагаж мөрдөнө.”

Санал гаргасан Улсын Их Хурлын гишүүн Б.Пүрэвдорж. Санал хураалт.

Санал хураалтад 13 гишүүн оролцож, 12 гишүүн дэмжиж, 92.3 хувиар уг зарчмын зөрүүтэй саналын томьёолол дэмжигдлээ.

Энэ дээр дахин тодруулж хэлэхэд Улсын Их Хурлын даргаас өгсөн чиглэл бол хуулийн үйлчлэх хүрээ дууссан боловч хууль өөрөө хүчингүй болоогүй байгаа учраас хуулийн үйлчлэх хугацааг нь бид шинээр тогтоож сунгаж байна гэж ойлгоорой. Тийм.

Б.Пүрэвдорж гишүүнээс ирүүлсэн дараагийн зарчмын зөрүүтэй саналын томьёоллыг уншиж танилцуулъя.

4.Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн 7 дугаар зүйлийн 7.1.3-аас дараах заалтыг хасах гэж байгаа юм уу? Нэмэгдэж байгаа юм уу? Хасах гэж байгаа биз дээ. Тийм ээ.

7.1.1-ээс дараах заалтыг хасах. 7.1.3-аас. 7.1.3 нь баримт гэж байгаа юм уу? Тийм ээ. Баримт, эсхүл. Уучлаарай. Энэ дээр техникийн алдаа гарсан байна шүү.

Хоёр зарчмын зөрүүтэй санал гаргасан юм байна. Нэг нь нөгөөгөөсөө хамааралтай юм байна. Тийм учраас суурь зарчмын зөрүүтэй саналын томьёоллыг уншиж танилцуулъя.

Мөн Б.Пүрэвдорж гишүүнээс ирүүлсэн зарчмын зөрүүтэй саналын томьёолол.

Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн 7 дугаар зүйлийн 7.1.3-аас дараах өгүүлбэрийг хасах.

Дараах өгүүлбэр нь “7.1.3.хувиараа хөдөлмөр эрхлэгч бол хувь хүний орлогын албан татвар төлөгчөөр бүртгүүлсэн баримт.”

Б.Пүрэвдорж гишүүн өөрийн гаргасан зарчмын зөрүүтэй саналын томьёол дээрээ тайлбар хэлнэ. Б.Пүрэвдорж гишүүний микрофоныг өгье.

**Б.Пүрэвдорж:** Хуулийн төслийг өргөн барьж байх хугацаанд ялангуяа хувиараа хөдөлмөр эрхэлж байгаа иргэдээс маш их саналууд ирсэн. Өөрөөр хэлбэл хүн амын орлогын татварын дэвтрийг шаардаж байгаа. Өөрөөр хэлбэл 1990-ээд оны үед, 2000 оны эхэн үеэр хувиараа хөдөлмөр эрхлэгч нар байтугай том том компаниуд хүртэл татварын асуудалтай. Татвараа бүрэн тайлагнадаггүй нөхцөл байдалд байсан ийм үе.

Тийм учраас энэ үед ажиллаж байсан иргэд ихэнхдээ хүн амын орлогын албан татварын дэвтэргүйгээр, татвараа бүрэн дүүрэн тайлагнахгүйгээр үйл ажиллагаа явуулж байсан хүнд үе байсан юм.

Тийм учраас энэ хуулийн үйлчлэлд өнөөдрийн байдлаар дөнгөж 568 хувиараа хөдөлмөр эрхлэгч нар энэ хуульд хамрагдаад тэтгэврээ тогтоолгосон байж байгаа.

Тэгэхлээр энэ бол дэндүү бага үзүүлэлт. Хувиараа хөдөлмөр эрхэлж байгаа нийтдээ 24 мянган иргэнд хүрч энэ хууль үйлчилнэ гэсэн тооцоолол байгаа. Түүнээс дөнгөж 568 хувиараа хөдөлмөр эрх эрхлэгч нар энэ хуульд хамрагдаж байна гэдэг бол үнэхээр бага үзүүлэлт.

Тийм учраас хүн амын орлогын татварын дэвтэр шаардаж байгаа энэ нөхцөл байдал бол энэ хуулийг яг энэ хувиараа хөдөлмөр эрхэлж байгаа тэр хүмүүст үйлчлүүлэхгүй байх ийм хүнд нөхцөл бий болгож байна. Тийм учраас энэ хувиараа хөдөлмөр эрхлэгчийн дэвтрийг шаардахгүй байх ийм хуулийн өөрчлөлт зайлшгүй хэрэгтэй байна.

Тийм учраас энэ асуудлыг дэмжиж санал өгөөч гэж Та бүхнээсээ хүсэж байна.

**Б.Жавхлан:** Хэрвээ Б.Пүрэвдорж гишүүний хэлж байгаа зарчмын зөрүүтэй санал нь хэлэлцэж байгаа асуудлын хуулийн төсөл дээр орж ирсэн бол хэлэлцэж болохоор чухал асуудлыг хөндөж байна.

Харамсалтай нь чуулганы хуралдааны дэгийн тухай хуулийн 40-ийн 3-т заасны дагуу хуульд өөрчлөлт оруулах тухай хуулийн төслийг хэлэлцэхдээ дараах санал, дүгнэлт гаргахыг хориглоно гэж байгаа.

40.3.2 дээр хуулийн төсөлд тусгагдаагүй зүйлд өөрчлөлт оруулах.

40.3.3-т хуулийн төсөлд тусгагдаагүй хэсэгт өөрчлөлт оруулах гээд ингээд хориглочихсон заалт байгаа учраас зарчмын зөрүүтэй саналыг хураалгах боломжгүй байна.

Ингээд зарчмын зөрүүтэй саналын томьёоллуудыг санал хурааж дуусаж байна.

Хуулийн төслийн анхны хэлэлцүүлэг хийсэн талаар Байнгын хорооноос гарах санал, дүгнэлтийг Улсын Их Хурлын гишүүн Ц.Сандаг-Очир нэгдсэн хуралдаанд танилцуулна.

Хуулийн төслийн анхны хэлэлцүүлгийг хэлэлцэж дууслаа.

Хоёрдугаар асуудалд оръё.

***Хоёр.Монгол Улс, Олон улсын хөгжлийн ассоциаци хоорондын***

***“Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төсөл*** */Засгийн газар 2021.01.21-ний өдөр өргөн мэдүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Монгол улс, Олон улсын хөгжлийн ассоциаци хоорондын Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт санхүүжилтийн хэлэлцээрийн төслийн зөвшилцөх асуудлыг хэлэлцэж эхэлнэ.

Зээлийн нэмэлт санхүүжилтийн хэлэлцээрийн төслийн талаарх танилцуулгыг Сангийн сайд Ч.Хүрэлбаатар танилцуулна.

Ч.Хүрэлбаатар сайд цахимаар оролцож байгаа. Ч.Хүрэлбаатар гишүүний камер, микрофоныг нээе.

**Ч.Хүрэлбаатар:** Энэ хооронд ажлын хэсгийн гишүүдийг танилцуулъя.

Ч.Хүрэлбаатар Сангийн сайд, И.Батхүү Сангийн яамны Хөгжлийн санхүүжилтийн газрын дарга, Д.Амаржаргал Сангийн яамны Хөгжлийн санхүүжилтийн газрын зөвлөх, Я.Амаржаргал Эрүүл мэндийн яамны Төрийн нарийн бичгийн дарга, О.Чимэдсүрэн Эрүүл мэндийн сайдын зөвлөх, О.Дашпагма Халдварт өвчин судлалын үндэсний төвийн Дархлаажуулалтын албаны дарга.

Ч.Хүрэлбаатар гишүүнийг камер дээр урьж байна.

Ажлын хэсгийн бүрэлдэхүүн танхимаар оролцохоор боллоо. Танхимд орж ирлээ.

Ч.Хүрэлбаатар гишүүний микрофоныг нь нээж өгье.

**Ч.Хүрэлбаатар:** Байнгын хорооны дарга, Улсын Их Хурлын эрхэм гишүүд дээ.

КОВИД-19 цар тахалтай холбоотой хүндрэлийг даван туулахад зориулж Дэлхийн банкны Онцгой байдлын эсрэг хариу арга хэмжээний хөтөлбөрөөс улс орнуудад олгох санхүүжилтийн хүрээнд Монгол Улс 50.7 сая ам.долларын санхүүжилтийг авах боломжтой юм.

Энэхүү санхүүжилтийг Дэлхийн банкны санхүүжилтээр одоо хэрэгжиж байгаа Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөлд нэмэлт санхүүжилт хэлбэрээр хүлээн авч, цар тахлын эсрэг вакцинжуулалтын төслийг хэрэгжүүлэхээр Дэлхийн банктай тохиролцоод байна.

Вакцинжуулалтын төслийн хүрээнд нийт хүн амын 60 хүртэлх хувийг хамруулахад хүрэлцэхүйц вакциныг худалдан авах, тээвэрлэх, хадгалах, аюулгүй байдлыг хангах, улс орон даяар түгээх, хянах, хүйтэн хэлхээний тоног төхөөрөмж, дэд бүтцийг бэхжүүлэх арга хэмжээг цогцоор нь хэрэгжүүлэх юм.

Үүнээс гадна энэхүү КОВИД-19-д зориулагдсан вакцин нь өөрөө шинэ төрлийн дархлаажуулалтын бэлдмэл учир тарилга хийх заалт, тарилгын дараах илэрч болох хүндрэлээс сэргийлэх, дархлаажуулалтын амралтын түвшинг үнэлэх, хянах, дэмжлэгт хяналт хийх зэрэг арга хэмжээг авахад нийт 8 мянга орчим эмч, эмнэлгийн мэргэжилтнүүдийг бэлтгэх, нэгдсэн сургалт, мэдээлэл олгох үйл ажиллагаа хэрэгжүүлэхээр төлөвлөөд байна.

Олон улсын хөгжлийн ассоциацаас олгох энэхүү хөнгөлөлттэй зээлийн жилийн хүү нь 1.25 хувь, үйлчилгээний хураамж 0.75 хувь, хөрөнгө нөөцлөн баталгаажуулсны шимтгэл 0.5 хувь байна.

Зээлийн эргэн төлөх хугацаа 30 жил. Үүнээс эхний 5 жилд үндсэн төлбөрөөс чөлөөлөгдөх нөхцөлтэй юм. Энэхүү санхүүжилтийн хэлэлцээрийн төслийг хэлэлцэн шийдвэрлэж өгөхийг хүсье. Баярлалаа.

**Б.Жавхлан:** Ч.Хүрэлбаатар сайдад баярлалаа.

Зээлийн нэмэлт санхүүжилтийн хэлэлцээрийн төсөлтэй холбогдуулан асуулт асуух гишүүд байна уу? Б.Пүрэвдорж гишүүнээр тасаллаа. Х.Баделхан гишүүний микрофоныг нээе.

**Х.Баделхан:** Төслийг дэмжиж байгаа юм.

Вакцины талаар асуумаар байна л даа. Яг өнөөдрийн байдлаар ямар ямар улсаас хэр хэмжээний вакцин хэдийд ирэх вэ? Тусламжаар ямар хэмжээний вакцин ирэх вэ? Ямар хэмжээний вакциныг бид худалдаж авах юм бэ гэсэн асуулт байна. Баярлалаа.

**Б.Жавхлан:** Ч.Хүрэлбаатар сайдын микрофоныг нээе.

**Ч.Хүрэлбаатар:** Засгийн газар ажлын хэсэг гаргаж ажиллуулсан.

Гурван чиглэлээр ажиллаж байгаа. Эхнийх нь “COVAX” хөтөлбөрийн хүрээнд Монгол Улс санхүүжилтээр вакцин худалдаж авах.

Хоёрдугаарт нь, шууд вакцин үйлдвэрлэгчтэй нь чиглэж хамтарч ажиллах.

Гуравдугаарт нь, Монголдоо хоёр талт болон олон талт хамтын ажиллагаатай улс орон, байгууллагуудаар дамжиж гэрээ хэлцлийг хийх гэсэн ийм гурван чиглэлээр ажилласан.

Энэ гурван чиглэлээрх ажил тэр чигтээ сайн явж байгаа. Аль нэг чиглэлийг нь бид хойш нь татсан, багасгасан зүйл байхгүй. Бүгдтэй нь ажиллаад явж байгаа гэдгийг би нэгдүгээрт хэлмээр байна.

**“COVAX”** хөтөлбөрийн хувьд 2021 оны эхний улиралд гэдэг чинь 3 дугаар сардаа багтаагаад тодорхой хэмжээний вакциныг өгөх боломжтой гэдгээ мэдэгдсэн. Энэ чиглэлээр бүх бэлтгэл ажил хангагдсан явж байгаа гэдгийг хэлье.

Вакцин үйлдвэрлэгчдийн хувьд шууд **Pfizer**-тай манайх нууцлалын гэрээтэй. **AstraZeneca**-тай нууцлалын гэрээтэй ажиллаж байгаа. Бүгдтэй нь. **Moderna**-тай мөн ажиллаж байгаа. Хятад, Оросын вакцин үйлдвэрлэгч нартай мөн ялгаагүй хамтраад ажиллаж байгаа.

Хоёр талт хамтын ажиллагааны хүрээнд Ерөнхий сайд асан У.Хүрэлсүх Энэтхэгийн Ерөнхий сайдад хандаж вакцин нийлүүлэх талаар, тусламж дэмжлэг үзүүлэх талаар хүсэлтээ тавьсан. Үүнд Энэтхэгийн Ерөнхий сайд маш нааштайгаар хариуг нь өгсөн. Ингээд Энэтхэгээс Англи Улсын AstraZeneca вакциныг Монголд оруулах ажлын бэлтгэл ажил ид явагдаж байна гэдгийг би хэлмээр байна.

Цаг хугацааг би одоохондоо хоёр талд яригдаж байгаа учраас эцэслэж хэлээгүй байна. Тодорхой болонгуут мэдэгдэнэ. Энэ бол тун ойрын хугацаа гэж ойлгож хүлээж авч болно.

Үүнээс гадна Бүгд Найрамдах Хятад Ард Улсаас тодорхой хэмжээний вакциныг үнэ төлбөргүйгээр өгөхөөр яригдсан. Ингээд ажлын хэсгийн хувьд Хятад үйлдвэрлэгч нартай мөн уулзалтуудыг хийгээд байгаа.

Бүгд Найрамдах Хятад Ард Улсын Засгийн газраас Монголд зориулаад вакциныг тусламжаар өгөхөө мэдэгдчихсэн. Нийлүүлэлтийн талаар хоёр талдаа ажиллаж байна гэдгийг хэлмээр байна.

Ер нь хамтын ажиллагаатай улс орнууд сайн хамтарч ажиллаж байгаа. Түрүүн Энэтхэг Улсыг хэллээ. Бүгд Найрамдах Хятад Ард Улс байна. Япон, Америк зэрэг улс орнууд хамтарч нэлээн сайн ажиллаж байгаа гэдгийг би энд онцолж хэлье.

Ер нь вакцинтай холбоотой дотооддоо байгаа тэр хүйтэн хэлхээний дэд бүтцүүдийг ч гэсэн бид бэлдэж ажиллаж байгаа. Тухайлбал, **Pfizer** вакциныг Монголд хасах 70 градуст хадгалах ёстой. Энэ дээр 1 сая 848 мянган тунг бид хадгалах боломжтой байгаа. Одоогийн нөөц нь. **Moderna** вакцин бол хасах 20 хэмд хадгалагддаг. Үүнээс **Moderna**-гаас 2 сая 357 мянган тунг хадгалах боломжтой. **AstraZeneca** бол 2-оос 8 градусын хэмд байх ёстой. Үүнийг 2.5 сая тунг хадгалах боломжтой.

**“Covishield”** гээд Энэтхэгт үйлдвэрлэсэн AstraZeneca-гийн вакцин 4.1 саяыг хадгалах боломж манай дэд бүтэц нь бүгд байгаа гэдгийг хэлмээр байна.

**Б.Жавхлан:** Б.Пүрэвдорж гишүүн.

**Б.Пүрэвдорж:** Нэг л юм байгаа юм л даа. Хүүхэд нь шүд нь өвдөхөөр аав нь энэ хажуу айлаас нэг мөнгө зээлээд, тэгээд хүүхдийнхээ шүдийг эмчилнэ гээд. Тэгээд өөрөө хармаандаа мөнгөтэй. Аав нь. Тэгээд яваад байгаа хүнтэй л манай Ч.Хүрэлбаатар сайд адилхан л харагдаад байгаа юм.

Танд мөнгө байгаа шүү дээ. Энэ оны төсвөөсөө тэр янз янзын зардлуудаа хасаад энэ вакциныг авах мөнгө хангалттай байгаа. Харамсалтай нь үүнийгээ хийхгүй байгаа.

Тэгээд би сая бичлэгээ хараад сууж байлаа. 12 сарын 04-ний өдөр би үг хэлэхдээ дэлхийн бүх орнууд “COVAX” гээд наана нь болохлоор энэ вакцин дэлхийн улс орнууд тэгш хүртэх ёстой гэж ярьдаг мөртлөө цаанаа бүгдээрээ уралдаад өөр өөрсдийнхөө иргэдэд вакцинаа хамгийн түрүүн авч тарина гээд л хэлж байсан. Яг тэр хэрэгжээд эхэлчихсэн шүү дээ.

Том том орнууд бүгдээрээ хамгийн түрүүн худалдаж аваад, наана нь геополитик энэ тэр ярьчхаад, цаанаа болохоор бүгдээрээ тэр вакцины компаниуд дээр чинь очоод бүгдээрээ худалдан авалт хийгээд, иргэддээ тариад, хамгийн түрүүн яаж энэ КОВИД-ын дараах эдийн засаг руу маш хурдан яаж орох уу гэдэг ийм л уралдаан болж байгаа байхгүй юу.

Гэтэл та 12 сарын 04-ний өдөр зээл аваад л энэ вакциныг аваад ирнэ гээд л ярьж байсан. Одоо дөнгөж зээл чинь ингээд бүр 2 сар дөхөж байхад зээлээ ярьж эхэлж байна. Одоо энэ зээлийг чинь тэнд очоод нөгөө тухайн орон янз янзын гэрээ хэлэлцээрүүд гэж явсаар байгаад тэгээд бүр хойшоо шийдэгдээд алга болно л доо.

Бүгдээрээ тэр компаниуд чинь наана нь бас ингээд бид ингээд улс орнууд тэгш хүртээмжтэй хүргэнэ гэж байгаа боловч цаанаа бол мөнгөө төлсөнд нь л үйлчилж байгаа шүү дээ.

Тэгээд мэдээллийн хэрэгслүүдээр одоо манай Монгол Улс 2022 оны сүүл хавиар орно гээд бүр ингээд мэдээлэл нь гарчихсан. Өөрөөр хэлбэл яг энэ вакцины хөрөнгө оруулалт, вакцины үйлдвэрлэлт, бусад тээвэрлэлттэй холбоотой асуудлууд энэ тэрээс харахад 2022 оны сүүл хавиар орно гээд. Ингээд ийм л юм явж байгаа.

Тэгээд үнэхээр өөрт чинь, хармаанд чинь мөнгө байж байхад хамгийн түрүүн энэ нэг хоёр сая тун авах тухай асуудлыг маш хурдан шийдээд явчих боломж байсан. Өнөөдрийг хүртэл яриад байна, яриад байна.

“COVAX”-д найдаад хэрэггүй. “COVAX” бол бүтэхгүй. “COVAX” бүтдэг байсан бол одоо аль түрүүн ирчихсэн байгаа.

Монгол Улс КОВИД-ын эсрэг хамгийн сайн арга хэмжээ авсан улс орон гээд л Дэлхийн эрүүл мэндийн байгууллага магтаад байдаг юм билээ. Тэр магтаж байгаа тэр улс орондоо тэгвэл тэр “COVAX”-ынхаа хөтөлбөрийг хурдан оруулах талаар хаана ажиллаж байгаа юм. Ажиллаж байгаа юм байхгүй шүү дээ.

Өөрөө мөнгөтэй байж, хармаандаа мөнгөтэй байж. Тэгээд энэ улсынхаа төсвийн зууны нэг нь шаардагдах тэр вакцины мөнгөнд мөнгө зарцуулахгүй байна гэдэг бол үнэхээр хариуцлагагүй зүйл.

**Б.Жавхлан:** Ч.Хүрэлбаатар сайдын микрофоныг өгье.

**Ч.Хүрэлбаатар:** Б.Пүрэвдорж гишүүний асуултад хариулъя.

Энэ дээр ийм байгаа юм. “COVAX” хөтөлбөрийг бид тултал ашиглах ёстой. Тэнд амаргүй байгаа. Яагаад вэ гэхээр вакцины хойноос улс орнууд чинь уралдаж байгаа. Улсуудаараа уралдаж байна. Холбооны улсад бол мужууд нь хоорондоо уралдаад эхэлчихсэн. Тэгээд мөнгөтэй, хөрөнгөтэй, баян, хөгжилтэй, өндөр хөгжилтэй орнууд бүгдээрээ уралдаж байгаа.

Энэ дунд Монгол яаж энэ вакциныг богинохон хугацаанд оруулж ирж ажиллах вэ гэдэг чиглэлээр У.Хүрэлсүхийн Засгийн газар өдөр шөнөгүй л ажиллаж байгаа.

Бид нар нэг их хоцроод байхгүй ээ. Б.Пүрэвдорж гишүүн. Та энэ дээр битгий санаа зов. Хоцрохгүй. Бид “COVAX”-аараа ч, хөтөлбөрүүдээрээ ажиллаж байгаа. Зүгээр “COVAX” хөтөлбөрт орчихоороо ингээд сууж байтал өгчихдөг гээд зүйл биш. Цаана нь маш олон удаагийн шаардлагыг хангах, бичиг цаас бичилцэх, өгөх, тайлбарлах, бэлэн байдлыг хангах зэрэг олон ажлууд цаана нь явдаг юм.

Энэ дээр мэргэжлийн байгууллагууд, манай Эрүүл мэндийн яам, ХӨСҮТ, холбогдох Гадаад хэргийн яам, Сангийн яам гээд олон байгууллагууд энэ дээр чиглэлээрээ хамтраад ажиллаад явж байгаа.

Гэхдээ бид ганцхан “COVAX” гэж хэлээгүй. Түрүүн би хэлэхдээ бусад орнуудтай хамтарч ажиллах чиглэлээр энэ вакцин үйлдвэрлэдэг орнуудтай нь бид шууд тулж ажиллаж байгаа. Вакцин үйлдвэрлэдэг орнуудтай. Дээр нь вакцин үйлдвэрлэгчидтэй нь бас бид шууд харилцаа тогтоогоод ажиллаж байгаа.

Тэгээд энэ ажлууд нэлээд сайн явж байгаа. Энэ дээр удахгүй үр дүн нь нь харагдана. Нэг их ойрын хугацаанд гэж би хэлмээр байна. Бүх бэлтгэл ажлууд нь хийгдээд явж байгаа гэдгийг би хэлмээр байна.

Мөнгөтэй мөртлөө вакцин авсангүй гэж. Мөнгөн дээр ерөөсөө ямар ч асуудал байхгүй. Бид яаж богинохон хугацаанд вакцин оруулж ирэх үү гэдэг арга тактикийн зүгээс ажиллагаагаа хандаж байгаа болохоос биш мөнгө төгрөг дээрээ асуудал огтхон ач холбогдол өгч тавиагүй гэдгийг би энд онцолж хэлмээр байна.

“COVAX”-ын хөтөлбөр дээр бид олон улсын улс орнууд, хамтын ажиллагааны байгууллагуудтай хамтарч энэ дээр хийх ийм учиртай. Улс орнуудтай шууд тулж харьцдаг энэ замаар бид одоо шууд худалдаж авах ийм боломжтой юм байгаа юм.

Тэгэхээр төсөв дээр байгаа мөнгөөрөө бид худалдаад авчих боломжтой. Зөвхөн өнөөдрийн нөхцөл байдлаар харах боломжгүй болчхоод байгаа юм. Яагаад вэ гэхээр энэ вакцинууд чинь өөр өөрийнхөө олон янзын үнэтэй. Далан хэдэн долларын үнэтэй вакцин ч байна. 3 долларын үнэтэй вакцин ч байна.

Тэгэхээр бид магадгүй тухайн вирусийнхээ хэлбэрээс шалтгаалаад өндөр үнэтэй вакциныг авах шаардлага тулж болно шүү дээ. Тэгээд түүнд нь бэлэн байх зориулалтаар бид зээлийг оруулж ирж байгаа. Нийтдээ бид 300-гаад тэрбум төгрөгийг бэлэн байлгах ёстой гэж үзэж байгаа. 300-гаад тэрбум төгрөгийг. Ингэвэл энэ дээр ямар нэгэн эрсдэлгүйгээр бид Монголынхоо ард иргэдийг вакцинжуулах ажлыг хийх боломжтой гэж үзэж байгаа юм.

Тэгэхээр зөвхөн вакцинд байдаг бүх юмаа зориулчхаад бусад салбаруудаа хаячих гэсэн үг бол биш. Тэгэхээр нэгэнт удаан үргэлжлэх зүйл биш учраас бид бүх зүйлээ зэрэг зэрэг хангаад явах ёстой. Дээр нь эрсдэлүүдийг бас тооцож, бас тэр цаанаа нөөцтэй байдлаар явах ийм зайлшгүй шаардлага үүсэж байгаа учраас энэ чиглэлээр л ажиллаж байгаа гэдгийг би хэлье.

**Б.Жавхлан:** Гишүүд асуулт асууж, хариулт авч дууслаа.

Зээлийн нэмэлт санхүүжилтийн хэлэлцээрийн төсөлтэй холбогдуулан үг хэлэх гишүүд байна уу? Алга байна. Х.Булгантуяа гишүүн. Х.Булгантуяа гишүүнээр тасаллаа. Х.Булгантуяа гишүүний микрофоныг нээж өгье.

**Х.Булгантуяа:** Зээлийн гэрээг дэмжиж байгаа юм. Энэ ерөөсөө мөнгөтэй, мөнгөгүй асуудал яг биш юм билээ. Одоо хэрвээ тийм байсан бол Европын Холбооны улс орнууд өөрсдөө үйлдвэрлээд. Тэд нарт мөнгө нь дутаад байгаа юм байхгүй шүү дээ. Өөрсдийнхөө иргэдийг бид бүгдийг нь бүрэн вакцинжуулж чадахгүй байна аа л гэж байгаа юм.

Тэгээд улс орнууд сая ингэсэн байна л даа. Хэдэн зуун сая хүн амтай учраас тэр мөнгөний хувьд боломжтой болохоор болдог байх. Энэ гурван том үйлдвэрлэгч нарт R&D[Research and Development]-ийн үед буюу вакциныг үйлдвэрлэж байх үед нь, судалж байх үед нь түрүүлээд мөнгөө өгчихсөн. Тэгээд түрүүлээд захиалчихсан. Хамгийн сайн болсон вакцинаас чинь бид хамгийн түрүүнд авна шүү гээд Япон Улс жишээлбэл 200 саяыг захичихсан байна. Өөрийнхөө хүн амаас илүүтэй захисан.

Бид тэр дунд ороод 2 саяыг авах гэсэн юм гээд яриад явна гэдэг бол үнэнийг хэлэхэд яах вэ хэдэн зуун сая хүн амтай улсын дунд энэ бол ерөөсөө мөнгөний асуудал биш юм билээ. Бид 500 саяыг захиалсан бол магадгүй. Мөнгө нь байна. Бид 500 саяыг авах гэсэн юм. Бидний жагсаалтынхаа урдуур оруулаад өгөөч ээ гээд.

Тэгээд яах вэ COVAX” гэдэг хөтөлбөрийн хажуугаар хэд хэдэн талаар явж байгаа нь бас илүү их үр дүнтэй байх байх. Тэгээд бид бүхий л механизмыг ашиглаж өнөөдөр өнөө маргаашгүй хүлээж байгаа энэ юм дээр би улс төржихгүйгээр асуудлыг хурдхан шиг шийдээсэй. Болбол сарын дотор. Ялангуяа нэн түрүүнд эрсдэлтэй байгаа хүмүүстээ вакцин нь хүрээсэй л гэж бодоод байгаа юм. Тэгээд үүн дээр зээлийн гэрээг дэмжиж байна. Нэн яаралтай л вакцинаа оруулж ирмээр байна.

**Б.Жавхлан:** Гишүүд үг хэлж дууслаа.

Санал хураалт явуулж эхэлье. Монгол Улс, Олон улсын хөгжлийн ассоциаци хоорондын Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт санхүүжилтийн хэлэлцээрийн төслийг зөвшилцөхийг дэмжье гэсэн томьёоллоор санал хураалт явуулъя. Санал хураалт. Гишүүд анхааралтай байгаарай.

Санал хураалтад 13 гишүүн оролцож, 10 гишүүн дэмжиж, уг санал дэмжигдлээ.

Зээлийн хэлэлцээрийн төслийн талаарх Төсвийн байнгын хорооны санал, дүгнэлтийг Аюулгүй байдлын байнгын хороонд Улсын Их Хурлын гишүүн Ж.Батсуурь танилцуулна.

Гишүүд хуралдаа анхааралд оролцоорой. Монгол Улс, Олон улсын хөгжлийн ассоциаци хоорондын Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт санхүүжилтийн хэлэлцээрийн төслийг хэлэлцэх асуудлыг хэлэлцэж дууслаа.

Байнгын хорооны хуралдаанаар хэлэлцэх дараагийн асуудалдаа оръё. Дараагийн асуудалд оръё. Ажлын хэсгийнхэн явж байж болно.

***Гурав.“Коронавируст халдвар /КОВИД-19/-ын цар тахлаас үүдэлтэй амьдралын доройтол нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төсөл***

“Коронавируст халдварын цар тахлаас үүдэлтэй амьдралын доройтол нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төслийг өргөн мэдүүлжээ.

Тогтоолын төслийн үзэл баримтлалд коронавируст цар тахлын үед иргэдийн амьдрал эрс доройтсон, үндэсний үйлдвэрүүд дампуурахад хүрсэн, өрхийн орлого тасалдсан зэрэг шалтгаанаас үүдэн нийгэм, эдийн засагт бодитоор бий болоод байгаа хүндрэл бэрхшээлийг харгалзан өрх бүрд нэг удаа нэг сая төгрөгийн тэтгэлэг олгох, ингэхдээ 200 мянган төгрөгийг бэлнээр, 800 мянган төгрөгийг зөвхөн үндэсний үйлдвэрлэгчдээс архи, согтууруулах ундаа, тамхины төрлөөс бусад бараа бүтээгдэхүүн худалдан авах тусгай болзол бүхий эрхийн бичиг хэлбэрээр олгох.

Энэ санхүүжилтийн эх үүсвэрийг оффшор бүсээс татагдан улсын орлогод шилжсэн мөнгөн хөрөнгийг Монголбанканд төрийн сангийн тусгай данс нээн байршуулж, холбогдох үйл ажиллагааг Монголбанкаар гүйцэтгүүлэх гэж тусгажээ.

Улсын орлогод оффшор бүсээс улсын орлогод шилжсэн мөнгөн хөрөнгийн талаар Сангийн яамнаас лавлагаа авсан бөгөөд Төрийн сангийн Монголбанк дахь улсын төсвийн дансанд 2017-2021 оны 01 дүгээр сарын 15-ны өдрийг хүртэл оффшор бүсийн данснаас мөнгө орж ирээгүй гэж албан бичигтээ дурджээ.

Тогтоолын төсөлд зардлын тооцоо, улсын төсөвт үзүүлэх нөлөөллийн талаар дурдаагүй бөгөөд түүнчлэн оффшор бүсээс улсын төсвийн дансанд мөнгө орж ирсэн эсэх, захиран зарцуулах хууль эрх зүйн орчин, үндэслэл нь бүрдсэн эсэх нь тодорхой бус байна.

Тухайн төсөл нь Монгол Улсын хууль болон бусад хуульд нийцэж байгаа эсэх, төсөвт үзүүлэх нөлөөллийн талаар төслийн зүйл, хэсэг, заалтын зохицуулалтын хэрэгжих боломж, харилцан уялдаа зэргийг тооцож үзэх шаардлагатай байна.

Иймд Монгол Улсын Их Хурлын чуулганы хуралдааны дэгийн тухай хуулийн 38 дугаар зүйлийн 38.1 дэх хэсэгт заасны дагуу Улсын Их Хурлын Тамгын газраар тогтоолын төслийн талаар тусгайлан эрх зүйн дүн шинжилгээ хийж, дүгнэлт гаргуулах саналтай байна.

Монгол Улсын Ерөнхийлөгчөөс өргөн мэдүүлсэн Коронавируст халдварын цар тахлаас үүдэлтэй амьдралын доройтол нийгэм, эдийн засгийн бэрхшээлийг даван туулах онцгой арга хэмжээний тухай Улсын Их Хурлын тогтоолын төсөлд эрх зүйн дүгнэлт гаргуулахыг дэмжье гэсэн саналын томьёоллоор санал хураалт.

Саяын Та бүхэнд дуулгасан саналын томьёоллоор санал хураалт явуулна. Та санал хураалттай холбоотой санал. Асуулт асууж болно. Асуулт асуух гишүүд байна уу? Асуулт, үг цуг шүү.

Х.Булгантуяа гишүүнээр асуулт асууж, үг хэлэх гишүүдийн нэрсийг тасалъя. С.Одонтуяа гишүүний микрофоныг.

Уучлаарай. Таны микроныг түр хаачихъя. Би урьдчилаад хэлье. Таны минут яваагүй шүү.

Тэгэхээр одоо бол бид тогтоолын төслийг шууд Их Хурал руу өргөн барихаар хэлэлцэж эхлээгүй. Энэ удаа бид саяын Та бүхэнд танилцуулсан энэ эрх зүйн дүгнэлт гаргуулах шаардлагатай байгаа учраас сая дуулгасан тэр саналын томьёолол дээр холбогдуулж асуултад би хариулна.

Яг тогтоолын төсөлтэй холбогдуулж асуух юм бол хэлэлцэх эсэх. Хэлэлцэх эсэх нь эхлэхээр тогтоолын төслийг өргөн барьсан институцээс нь төлөөллүүд орж ирж асуултад хариулна. Тийм. Баярлалаа.

С.Одонтуяа гишүүний микрофоныг нээе.

**С.Одонтуяа:** Тогтоолын төсөлтэй холбоотой асуудал биш. Саяын Төсвийн байнгын хорооноос гаргасан дүгнэлтийг уншлаа гэж ойлгосон. Тийм ээ?

**Б.Жавхлан:** Дүгнэлт биш шүү. Одоо нөгөө. Та асуу асуу.

**С.Одонтуяа:** Түүнтэй холбогдуулж л Б.Жавхлан даргаас асууя.

Одоо өөрөөр хэлбэл хууль санаачлагч энэ тогтоолын төслийг өргөн барьчихлаа. Тэгэхээр Төсвийн байнгын хороо хааш нь энэ эрх зүйн дүгнэлтийг гаргаж өгч хандах юм? Улсын Их Хурлын Тамгын газар юм уу?

Тэгэхээр энэ нь хэдий хугацаанд асуудал нь шийдэгдэх юм бол? Цаг хугацааны хувьд гэдэг талаар асууя даа.

**Б.Жавхлан:** Ц.Батбаатар ахлах аа. Надад хуулийн зөвлөмж хэрэгтэй байна. Наана чинь хугацаа явж байгаа бол.

Асуулт буюу хүсэлт хүргүүлж байгаа хуулийн дүгнэлтээ эхлээд Та бүхэнд дуулгая. Дэгийн тухай хуулийн 38 дугаар зүйлийн 38.1 байгаа.

Холбогдох Байнгын хороо хэлэлцүүлгийн явцад хууль, тогтоолын төслийн талаар эрх зүйн дүн шинжилгээ хийж, дүгнэлт гаргуулахаар шийдвэрлэсэн бол тухайн Байнгын хорооны дарга эрх зүйн дүгнэлт хийлгэх төсөл, төслийн тодорхой зүйл, хэсэг, заалт, гишүүний гаргасан саналын томьёоллын талаар албан бичгээр Тамгын газарт хүргүүлнэ гэсэн байгаа.

Тэгэхээр энэ хуулийн заалтыг үндэслэж Хууль зүйн байнгын хороонд хүргүүлж байгаа.

Сая С.Одонтуяа гишүүний асуулттай холбогдуулж хугацааны хувьд хууль зүйн дүгнэлт гаргуулах Хууль зүйн байнгын хорооны тогтоолоор баталсан журам байдаг. Журмын 4.1.1-д хууль тогтоолын төсөлд бүхэлд нь гаргах бол ажлын 7-гоос 12 өдрийн дотор гэж байгаа юм. Тэгэхээр энэ хугацааны хүрээндээ л бид хариулт авах нь.

Ж.Батжаргал гишүүн дараагийн асуулт.

**Ж.Батжаргал:** Ер нь энэ асуудлыг сонссон. Бас эргэлзээтэй юмнууд байгаад байгаа юм. Дотор нь судалмаар юм.

Тэгэхээр Байнгын хорооны даргын гаргаж байгаа саяын санал бол яг зөв. Эрх зүйн хувьд нь бид дүгнэлт гаргуулах ёстой. Үүнийг. Тийм учраас Улсын Их Хурлын Тамгын газар гэдэг юм уу, Хууль зүйн байнгын хорооноос яг тодорхой. Өнөөдөр манай Байнгын хорооноос энэ өргөн баригдсан тогтоолын төсөл дээр ийм дүгнэлт гаргуулж авъя гээд. Тэр дүгнэлтийг үндэслэж хэлэлцэх ёстой эсэх асуудлаа бид ярих ёстой гэж ойлгож байна. Ийм саналтай байна.

**Б.Жавхлан:** Санал хэллээ гэж ойлголоо. Ц.Сандаг-Очир гишүүний микрофоныг нээе.

**Ц.Сандаг-Очир:** Энэ Хууль зүйн байнгын хороон дээр бас яригдсан асуудал.

Өнөөдөр манай Төсвийн байнгын хороо, Хууль зүйн байнгын хорооноос дүгнэлт гаргуулна гээд байх юм. Хууль зүйн байнгын хороо бас холбогдох мэргэжлийн байгууллагуудаас дүгнэлт гаргуулах нь зүйтэй гэж ингэж бас шийдсэн байгаа.

Тэгээд энэ нэг асуудал ингээд. Сая Монголбанкинд байршдаг төрийн санд нэг ч төгрөг орж ирээгүй. Оффшороос гээд албан тоотоо ирүүлсэн байх юм.

Тэгээд би бодохдоо Монгол Улсын Үндэсний аюулгүй зөвлөлийн гурван гишүүн хамгийн их мэдээлэлтэй байдаг гэж ойлгож байгаа шүү дээ. Тэгээд энэ гурван хүн мэдээлэлтэй байхгүй бол өөр хэн мэдээлэлтэй байх юм.

Тэгээд энэ эдийн засгийн маш хүнд үед, ард иргэдийн орлогогүй байгаа энэ хүнд үед хэн нь ард иргэдээр тоглоод. Орж ирээгүй мөнгийг. Нөгөө алаагүй баавгайн арьсыг хувааж иднэ гэдэг билүү. Ийм юм нь дээр хэн тоглоод байгаа юм бэ?

Орж ирээгүй мөнгийг хувааж өгөх асуудал яриад. Ард иргэдийг төөрөгдүүлээд. Тийм учраас ийм юм байж болмооргүй байгаа юм. Ороод ирсэн юмыг бол хувааж өгөх асуудал ярих нь зүйн хэрэг байх. Гэтэл орж ирээгүй гээд Монголбанк холбогдох байгууллага, мэргэжлийн байгууллага нь ингээд саналаа ирүүлчхээд байхад үүнийг бид одоо ингээд дүгнэлт гаргуулна гээд ингээд ийм утгагүй юм яриад байж байдаг нь. Би бол гайхаж байна.

Ороод ирсэн мөнгийг ард иргэдээсээ харамлаад байгаа юм шиг. Нэг нь болохоор хайр зарлаад өгөх гээд байгаа юм шиг ийм байдалтай л юм харагдаж байна шүү дээ.

Тийм учраас би бол үүнийг заавал хэлэлцээд байх алба ч үгүй гэж үзэж байна. Ороод ирсэн бол хамаа алга шүү дээ. Тийм учраас Үндэсний аюулгүй байдлын зөвлөлөөс хууль санаачлах эрх нь тэр л юм байгаа биз. Гэтэл бодитой юм нь дээр хуулиа санаачлах хэрэгтэй шүү дээ. Ийм саналтай байна.

**Б.Жавхлан:** Ц.Сандаг-Очир гишүүн санал хэллээ. Жамбын Батсуурь гишүүний микрофоныг нээж өгье. Байхгүй юу.

Б.Пүрэвдорж гишүүний микрофоныг нээе.

**Б.Пүрэвдорж:** Хууль санаачлах бүрэн эрх бол Их Хурлын гишүүн, Ерөнхийлөгчид одоо ингээд бүгдэд нь байж байгаа.

Тэгэхээр хууль санаачлах эрх дотор. Одоо жишээ нь ямар ч хуулийг санаачилж болно л доо. Жишээ нь, Их Хурлын гишүүн одоо юу байдаг юм? Одоо энэ нийгэмд зохицуулагдаагүй байгаа, аль эсвэл шашин ч байдаг юм уу, ямарваа нэгэн зан үйл ч байдаг юм уу, түүнтэй холбоотой тэрийг ингэнэ гэсэн ийм ганцхан өгүүлбэртэй ч хамаагүй хууль санаачилж болно л доо. Энэ бол хууль санаачлагчийн бүрэн эрхийн асуудал байгаа.

Тэр дотроо өөрөөр хэлбэл хууль санаачлагчийн энэ онцгой эрхийг аль нэгэн байгууллага нь тэр дээр нь тодорхой дүгнэлт хийх тийм шаардлага байхгүй ээ л гэж үзэж байгаа. Өөрөөр хэлбэл энэ дээр хууль зүйн дүгнэлт хийнэ гэдэг нь бол одоо юу байдаг юм. Жишээ нь, оффшороос орж ирсэн зарим мөнгө Сангийн яаманд орсон ч гэдэг юм уу, эсвэл Сангийн яам төсвийн цоорхой нөхөөд байгаа учраас Монголбанк дээр данс нээх ч юм уу, нэг иймэрхүү асуудлыг хууль санаачлагч нь бас яриад байх шиг байна лээ л дээ. Энэ юундаа дурдсан байх шиг байна лээ.

Тэгэхлээр ер нь яг энэ хууль зүйн дүгнэлт гаргана гэдэг бол энэ намрын чуулганаас хойш нь энэ хуулийг татаад, ач холбогдлыг нь багасгаад. Ингэх л зорилготой хийгдэж байгаа л гэж би үзэж байгаа.

Бусдаар энэ хууль хэлэлцэгдээд. Жишээ нь, гишүүн та энэ хуулийг дэмжихгүй байгаа бол тэр дээрээ эсрэг санал дараад явж болно. Өөрөөр хэлбэл энэ хуулийг өргөн барих тэр онцгой эрхэнд халдсан үйлдлийг өнөөдрийн Их Хурал гаргаж болохгүй л гэж үзэж байгаа юм.

Тийм учраас энэ хуулийг тодорхой. Одоо жишээ нь дүгнэлт гаргах шаардлагагүйгээр хэлэлцээд тэр дээрээ харин жишээ нь гишүүн та эсэргүүцээд. Өөрөөр хэлбэл ийм юм байхгүй. Алаагүй баавгайн мөнгийг яалаа, ийлээ ч гэдэг юм уу. Тийм ээ. Ийм арьсыг яалаа ч гэдэг юм уу. Тийм юмаа хэлээд энэ хуулиа эсэргүүцэх юм бол таны эрхийн асуудал. Бусдаар Их Хурлын гишүүд бид хууль санаачилж байгаа тэр субъектийн онцгой эрхэнд халдах ёсгүй л гэж би үзэж байгаа.

Тийм учраас энэ хуулийг хэлэлцээд явах нь зүйтэй гэж үзэж байна.

**Б.Жавхлан:** Б.Пүрэвдорж гишүүн санал хэллээ. Х.Булгантуяа гишүүн.

**Х.Булгантуяа:** Би бас үүн дээр санал хэлэх гэсэн юм. Хууль санаачлах эрхийг хэнээс ч аваагүй л дээ.

Гэхдээ өнөөдөр яг орж ирээгүй мөнгийг ард түмэндээ тараана гэхээр хамгийн хэцүү байна. Яг үнэнийг хэлэхэд. Иргэд бүр аль хэдийн зээл аваад эхэлчихсэн байна лээ. Одоо яг өнөө маргаашгүй бидний дансанд мөнгө орж ирэх юм байна. Монгол Улсын төрийн тэргүүн ингээд хэлчихсэн юм чинь энэ мөнгө нь байгаа юм байна гээд.

Үндэсний аюулгүй байдлын зөвлөл дээр ямар ч сайдын ямар ч даргыг дуудаж авчирч ирээд мэдээлэл авах бүрэн боломжтой байгаа шүү дээ.

Би бол Төрийн сан руу орж ирээд тэрүүгээр төсвийн алдагдал нөхсөн гэж бодохгүй байна. Тэр чинь угаасаа хуулиараа тэгж хамаагүй орж ирээд тэгээд гараад явчихдаг ч юм бас биш л дээ.

Тэгэхээр бид өнөөдөр энэ дүгнэлтүүдийг авахгүйгээр зүгээр хэлэлцэж байна гэдэг нь л хүмүүст аль хэдийн мөнгө нь байгаа юм байна л гэж ойлгогдоно. Бид угаасаа Төсвийн байнгын хороо гэдэг бол хариуцлагатай Байнгын хороо. Энд орж ирсэн мөнгийг л яаж зарцуулах вэ гэж бид ярьдаг. Эсвэл яаж орж ирэх гэж байгаа мөнгөө нэмэгдүүлэх вэ гэдгээ л ярьдаг болохоос биш орж ирэхгүй, орж ирээгүй байгаа мөнгийг ард түмэндээ тараана гээд ийм их бухимдалтай байхад, хүнд байхад хүмүүсийг буруу зөрүү ойлголт төрүүлж зээл авахуулж өрөнд бариулаад хэрэггүй байх гэж бодож байна.

Тэгэхээр эхний шатанд бид. Тэр мөнгө нь ороод ирсэн бол дараагийн хэрэг. Тэрийг яаж хуваарилах юм. Ямар мөнгө юм. Хуулийн дагуу мөнгө юм уу. Мэдэхгүй байна.

**“Panama Papers”** задарсны дараагаар Японы **KDDI** компанийг оффшор данстай байна гээд. Тэгээд хэвлэлийнхэн нь суулгаж байгаад асуусан л даа. Тэгсэн баахан хэвлэлийн сэтгүүлчид ирээд дэд Ерөнхийлөгч нь билүү хүн. Тийм. Манайх данстай. Тийм. Оффшорт манайх данстай. Яагаад гэвэл манайх үүнийг бизнесийн зориулалтаар ашигладаг. Бид үүнийг татварынхаа байгууллагад мэдэгдсэн. Яагаад гэвэл манай Япон Улсаас шууд хөрөнгө оруулалт хийхэд манай хууль эрх зүйн орчин их хэцүү. Жижиг, дунд улс орнууд руу хэцүү байдаг. Тийм учраас бид үүнийг бизнесийн зориулалтаар ашиглаад явж байгаа юм гэж хэлдэг.

Одоо өнөөдөр үнэнийг хэлэхэд бид том том компаниудаа олон улсын зах зээл дээр гаргана л гэж байна. Монголын том том ордуудыг. Аюулгүй бол оффшор бүсээр л дамжихаас өөр аргагүй шүү дээ. Монголын хууль эрх зүйн орчинд өнөөдөр хэн итгэх юм бэ. Монголын хөрөнгө оруулагч нарт итгэхгүй байхад чинь.

Тэгээд ингээд бид өөрсдөө эдийн засгийн хувьд нэг их бэхжээгүй байж нэгдүгээрт яг үнэнийг хэлэхэд бүхий л төрлийн хөрөнгө оруулалтыг нэгдүгээрт үргээгээд явуулаад бараг дуусаж байх шиг байна.

Хоёрдугаарт, дээрээс нь нэмээд иргэдийн зөв буруу ойлголт яг энэ цаг бас төрүүлмээргүй байна. Тийм учраас эхлээд энэ өнөөдөр мэдээллээ бид авч байж Төсвийн байнгын хороон дээр ярихгүй бол хариуцлагагүй юм болно гэж бодож байна. Б.Жавхлан дарга.

**Б.Жавхлан:** Х.Булгантуяа гишүүн санал хэллээ.

Тэгэхээр гишүүддээ дахиж хэлэхэд уг асуудлыг хэлэлцэж эхлэхэд Та бүхэнд хүргэсэн мэдээлэл дотор дурдсан байгаа. Хоёр гишүүн ээ. Түр байж байгаарай.

Бид харин ч тогтоолын төслийг өргөн барьсан, хууль өргөн баригчийн саналыг хүндэтгэж уг асуудлыг ямар ч байсан хууль зүйн хүрээнд авч хэлэлцэж эхэлж байгаа.

Тэгэхээр бид өнөөдөр нэгдүгээрт. Х.Булгантуяа гишүүн ээ, Б.Пүрэвдорж гишүүн ээ.

Гишүүд санал хэлж, асуулт асууж дууслаа.

Монгол Улсын Ерөнхийлөгчөөс өргөн мэдүүлсэн Коронавируст халдварын цар тахлаас үүдэлтэй амьдралын доройтол, нийгэм, эдийн засгийн бэрхшээлийг даван туулах онцгой арга хэмжээний тухай Улсын Их Хурлын тогтоолын төсөлд эрх зүйн дүгнэлт гаргуулахыг дэмжье гэсэн саналын томьёоллоор санал хураалт явуулъя.

Ж.Батжаргал гишүүн горимын санал.

**Ж.Батжаргал:** Байнгын хорооны дарга аа. Миний дэмжиж өгсөн санал баталгаажихгүй байна. Тийм учраас санал хураалтыг хүчингүй болгож өгөхийг хүсэж байна.

**Б.Жавхлан:** Ц.Сандаг-Очир гишүүн мөн адилхан горимын санал гаргачих. Хоёр гишүүн гаргаад.

Энд хууль зөрчиж байгаа зүйл огтоос байхгүй. Дэгийнхээ дагуу явж байна.

**Ц.Сандаг-Очир:** Техникийн хэрэгсэл. Өдөр бас Нийгмийн бодлогын байнгын хороон дээр бас л хэд хэдэн удаа ингээд.

**Б.Жавхлан:** Та ингэчих. Картаа өөр газар суугаад нээгээд үзээч. Наашаагаа.

**Ц.Сандаг-Очир:** Тийм учраас саналыг хүчингүй болгож дахин санал хураалт хурааж өгөөч ээ.

**Б.Жавхлан:** Хоёр гишүүн горимын санал гаргалаа. Ц.Сандаг-Очир гишүүн, Ж.Батжаргал гишүүдийн гаргасан горимын саналаар саяны санал хураалтыг хүчингүй болгох саналын томьёоллоор санал хураалт.

Ж.Батжаргал гишүүний микрофоныг нээж өгье. Горимын санал гаргасан байна.

**Ж.Батжаргал:** Хүчингүй болгох гээд саналаа өгсөн. Тэгсэн чинь дахиад баталгаажсангүй.

**Б.Жавхлан:** Та дэмжсэн юм байна. Тийм ээ?

**Ж.Батжаргал:** Тийм. Тийм учраас үүнийг юунд авч өгөөч ээ гэж.

**Б.Жавхлан:** Зөвшөөрсөнд авах юм байгаа биз дээ.

**Ж.Батжаргал:** Тийм.

**Б.Жавхлан:** Санал хураалтад 11 гишүүн оролцож, 6 гишүүн дэмжиж, 54.5 хувийн саналаар уг санал дэмжигдлээ. Санал хураалт дууслаа.

Үгүй ээ, үгүй. Зөвшөөрсөнд оруулж тооцож өгнө үү гэсэн байхгүй юу. Сая.

Эрх зүйн дүгнэлт гаргахдаа тухайн асуудлаар мэргэшсэн шинжээч, судлаачид, холбогдох мэргэжлийн байгууллагыг оролцуулж дүгнэлт гаргахад анхаарах нь зүйтэй.

Эрх зүйн дүгнэлт гаргуулах саналыг Байнгын хорооны хуралдаанд оролцсон гишүүдийн олонх дэмжсэн тул Улсын Их Хурлын Тамгын газарт албан бичгээр хүргүүлнэ.

Байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье.

Өнөөдрийн Байнгын хорооны хуралдаанд идэвхтэй оролцсон гишүүддээ талархлаа.

Тэгвэл сууж бай, сууж бай. Манай цөөнхийн бүлгийн маш ажил хэрэгч гишүүдийгээ их зарчмын зөв санал гаргасан учраас хүндэтгэн үзье. Та бүхнийг буцаад суудалдаа суухыг урьж байна.

Байнгын хорооны хуралдаан хараахан дуусаагүй байна. Гишүүдийнхээ гаргасан саналыг хүндэтгэн үзэж байна.

Ж.Батжаргал гишүүн ээ, таны микрофоныг нээе. Та наад микрофон дээрээ горимын саналаа маш тодорхой хэлнэ шүү. Та бол түрүүн миний санал хураалтын техник ажилласангүй. Зөвшөөрснөөр саналд оруулж өгнө үү гэж хэлсэн шүү дээ. Протокол тэрүүгээр чинь үлдсэн байгаа. Гэхдээ сая энэ цөөнхийн бүлгийн гишүүд дахиж санал хураая. Санал хураалтыг хүчингүй болгоод дараа нь дахин санал хураалтаа явуулъя гэсэн ийм санал гаргалаа. Ийм ажил ирэх санал гаргалаа гэж үзэж байна.

Тэгвэл одоо хуралдаанаа үргэлжлүүлж байна гэж үзэхээс дээ. Тэгээд Та горимын саналаа зөвшөөрснөө нэмж оруулах юм уу? Эсвэл техник нь ажиллаагүй учраас саяын санал хураалтыг хүчингүй болгож өгнө үү гээд аль нэг санал маш тодорхой хэлж өгөөч. Ж.Батжаргал гишүүний микрофоныг нь нээж өгье.

**Ж.Батжаргал:** Тэгэхээр Байнгын хороон дээр энэ хураагдаж байгаа саналууд миний энэ техник хэрэгслээр баталгаажиж өгөхгүй байна. Сая би дэмжсэн санал өгсөн. Тэгээд баталгаажсангүй.

Тийм учраас намайг дэмжсэн санал өгснөөр протоколд тусгаж өгөөч ээ гэж хүсэж байна. Тэр чинь угаасаа явчихсан эд байна шүү дээ. Үгүй ээ би хэлчихсэн харин. Би сая хэлчихлээ. Үгүй ээ, үгүй. Би танаар хэлүүлэхгүй шүү дээ. Би өөрийнхөөрөө ярьж байна. Үгүй ээ би харин сая хэлээд протоколд бичүүлчихсэн.

**Б.Жавхлан:** Ж.Батжаргал гишүүний микрофоныг нь нээж өгнө үү. Ж.Батжаргал гишүүн ээ. Та дахиж санал хураахдаа юу ч гэсэн картаа сугалаад өөр машинд хийгээд нэг үзэх үү. Тийм.

**Ж.Батжаргал:** Саяын санал хураалтад би дэмжсэн санал өгсөн. Энэ техник хэрэгсэл баталгаажуулсангүй. Тийм учраас саяын санал хураалтыг хүчингүй болгож, дахин санал хураалт хийж өгөхийг хүсэж байна.

**Б.Жавхлан:** Баярлалаа. Улсын Их Хурлын гишүүн Ж.Батжаргалын гаргасан горимын саналаар саяын сүүлийн санал хураалтыг хүчингүй болгоё гэсэн саналын томьёоллоор санал хураалт.

Санал хураалтад оролцсон 11 гишүүний 8 нь дэмжиж, 72.7 хувийн саналаар уг саналын өмнөх санал хураалт хүчингүй боллоо.

Саналын томьёоллыг дахиж унших шаардлага байна уу?

Монгол Улсын Ерөнхийлөгчийн өргөн мэдүүлсэн “Коронавируст халдварын цар тахлаас үүдэлтэй амьдралын доройтол нийгэм, эдийн засгийн бэрхшээлийг даван туулах онцгой арга хэмжээний тухай” Улсын Их Хурлын тогтоолын төсөлд эрх зүйн дүгнэлт гаргуулахыг дэмжье гэсэн саналын томьёоллоор санал хураалт явуулъя. Гишүүд анхааралтай байгаарай.

Санал хураалтад 11 гишүүн оролцож, 8 гишүүн дэмжиж, 72.7 хувийн саналаар уг санал дэмжигдлээ.

Эрх зүйн дүгнэлт гаргахдаа тухайн асуудлаар мэргэшсэн шинжээч, судлаачид, холбогдох мэргэжлийн байгууллагыг оролцуулж дүгнэлт гаргахад анхаарах нь зүйтэй.

Эрх зүйн дүгнэлт гаргуулах саналыг Байнгын хорооны хуралдаанд оролцсон гишүүдийн олонх дэмжсэн тул Улсын Их Хурлын тамгын газарт албан бичгээр хүргүүлнэ.

Гишүүдээ түр анхаарч байгаарай.

Монгол Улсын Их Хурлын тогтоол. 2020 оны 12 дугаар сарын 25-ны өдөр. Дугаар 48. Зарим Байнгын хорооны бүрэлдэхүүнд өөрчлөлт оруулах тухай.

Энэ тогтоолын 2 дугаар заалт дээр манай Байнгын хороодын бүрэлдэхүүнтэй холбоотой заалт орсон байгаа.

Монгол Улсын Их Хурлын гишүүн Цэндийн Сандаг-Очирыг Төсвийн байнгын хорооны гишүүнээр тус тус баталсугай гэж ийм заалт орсон байгаа.

Ингээд манай Төсвийн байнгын хорооны одоогоороо отгон гишүүн боллоо. Отгон гишүүн Ц.Сандаг-Очиртоо ажлын амжилт хүсье.

Ингээд Монгол Улсын төсвийн бодлого, төсвийн тогтвортой байдал, цаашид төсвийн шинэчлэлийн баримтлах бодлого, бүх зүйлд бидэнтэй нэгдэж хамтарч сайн ажиллана гэж бодож байна.

Танд ажлын амжилт хүсье. Баярлалаа.

Таныг тусгайлан дэвтрийг нь гардуулж өгнө. Байнгын хорооны хуралдаанаар хэлэлцэх асуудал дууссан тул хуралдааныг хаасныг мэдэгдье.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД